Najib ada masalah kesihatan, perbicaraan kes babit dana 1MDB disingkatkan

KUALA LUMPUR: Perbicaraan kes Datuk Seri Najib Tun Razak bagi pertuduhan menyeleweng RM2.3 bilion dana 1Malaysia Development Berhad (1MDB) di Mahkamah Tinggi di sini hari ini  disingkatkan kerana bekas perdana menteri itu memerlukan rawatan perubatan setelah ubat darah tingginya memberinya kesan buruk.

Timbalan Pendakwa Raya Kanan Datuk Seri Gopal Sri Ram yang mengetuai pasukan pendakwaan memberitahu Hakim Datuk Collin Lawrence Sequerah bahawa beliau telah dimaklumkan oleh pegawai Jabatan Penjara Kajang mengenai keadaan Najib yang ‘agak teruk’.

“Ubat tekanan darah tertuduh telah ditukar dan ia memberi kesan buruk kepadanya.

“Saya dimaklumkan keadaannya (Najib) agak teruk, tetapi beliau bersedia untuk berada di sini (perbicaraan) sehingga 12.30 tengah hari. Pada 2 petang beliau perlu dibawa ke hospital untuk berjumpa doktor,” katanya.

Hakim bersetuju untuk menangguhkan perbicaraan pada pukul 12.30 tengah hari bagi membolehkan Najib mendapatkan rawatan perubatan.

Bekas perdana menteri itu yang bersut biru duduk di kandang tertuduh, manakala isterinya, Datin Seri Rosmah Mansor dan anak perempuannya Nooryana Najwa dilihat duduk di galeri awam.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan diteruskan dengan Pengurus Ambank (M) Berhad cawangan Jalan Raja Chulan, R. Uma Devi yang merupakan saksi pendakwaan ke-37 membaca kenyataan saksinya.

Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. – BERNAMA


Barisan kepimpinan PDRM lakukan kunjungan hormat ke atas PM Anwar

KUALA LUMPUR: Barisan kepimpinan tertinggi Polis Diraja Malaysia (PDRM) yang diketuai Ketua Polis Negara, Tan Sri Acryl Sani Abdullah Sani hari ini mengadakan kunjungan hormat terhadap Perdana Menteri, Datuk Seri Anwar Ibrahim di Perdana Putra, Putrajaya.

Kunjungan julung kali sejak Anwar dilantik sebagai Perdana Menteri ke-10 pada 24 November lepas, turut disertai Timbalan Ketua Polis Negara, Tan Sri Razarudin Husain dan barisan pengarah PDRM.

“Pertemuan yang diadakan hampir dua jam itu membincangkan isu-isu semasa dan taklimat berhubung keselamatan negara,” demikian menurut hantaran di laman rasmi Facebook PDRM.

Hadir sama ialah Ketua Setiausaha Kementerian Dalam Negeri, Datuk Seri Wan Ahmad Dahlan Abdul Aziz dan Setiausaha Polis Malaysia, Datuk Noorsiah Mohd Saaduddin. – BERNAMA


Mayat kanak-kanak lelaki lemas di Bachok dijumpai

KOTA BHARU: Mayat seorang kanak-kanak lelaki yang lemas ketika cuba menyelamatkan anak saudaranya yang tergelincir di Pantai Kemayang, Bachok semalam, ditemukan hari ini.

Ketua Polis Daerah Bachok, Supt Mohamad Ismail Jamaluddin berkata, mangsa Ahmad Fadhlullah Mohamad, 12, ditemukan pada 1.40 tengah hari tadi oleh orang awam di Pantai Senok, kira-kira lima kilometer dari lokasi mangsa dilaporkan tergelincir.

“Mayat mangsa dibawa ke Hospital Raja Perempuan Zainab II (HRPZ II) untuk dibedah siasat dan proses selanjutnya,” katanya ketika dihubungi Bernama, hari ini.

Beliau berkata, usaha mencari dan menyelamat mangsa turut mendapat bantuan daripada anggota Jabatan Bomba dan Penyelamat Malaysia (JBPM), Agensi Penguatkuasaan Maritim Malaysia (APMM) dan Angkatan Pertahanan Awam (APM). – BERNAMA


Pasangan suami isteri ditahan, polis rampas dadah bernilai RM2 juta di Ipoh

IPOH: Polis menahan pasangan suami isteri dalam dua serbuan berasingan di sekitar bandar raya ini kerana disyaki terlibat dengan aktiviti mengedar dadah dan merampas dadah bernilai RM2 juta pada Khamis lepas.

Ketua Polis Perak Datuk Mior Faridalathrash Wahid berkata pihaknya menahan lelaki tempatan berusia 34  tahun itu di sebuah pusat makanan di Jalan Raja Musa Mahadi manakala wanita warga Vietnam berusia 38 tahun itu ditahan di tepi jalan sekitar Panorama Lapangan Perdana pada kira-kira 4.40 petang.

Beliau berkata hasil pemeriksaan ke atas sebuah kereta yang dipandu suspek lelaki menemukan 10 bungkusan plastik mengandungi bahan disyaki dadah jenis methamphetamine.

“Pemeriksaan susulan telah dilakukan di sebuah kereta di tempat letak kereta sebuah pangsapuri di sekitar Ipoh dan menjumpai 10 bungkusan plastik disyaki dadah jenis sama.

“Polis turut menyita seutas jam tangan berjenama, rantai kaki, sebentuk cincin serta seutas rantai tangan manik. Anggaran jumlah keseluruhan harta yang disita bernilai RM83,315,” katanya pada sidang media di Ibu Pejabat Polis Kontinjen Perak di sini hari ini.

Mior Faridalathrash berkata ujian air kencing ke atas suspek lelaki yang bekerja di kedai cermin dan aluminium di sini, didapati positif dadah jenis methamphetamine manakala suspek wanita yang tidak bekerja itu didapati negatif dadah serta kedua-duanya tidak mempunyai rekod kesalahan lampau.

Beliau berkata jumlah keseluruhan dadah yang dirampas boleh dibekalkan kepada kira-kira 200,000 penagih dan dadah tersebut dipercayai untuk pasaran tempatan.

Menurutnya, kedua-dua suspek yang aktif mengedar sejak tiga bulan lepas direman seminggu sejak Jumaat lepas sehingga Khamis ini dan kes disiasat di bawah Seksyen 39B Akta Dadah Berbahaya 1952.

“Kejayaan ini adalah hasil kerjasama erat antara masyarakat dengan agensi penguat kuasa dan polis akan terus memperhebatkan operasi bagi membanteras aktiviti penagihan, penyeludupan dan pengedaran dadah dari semasa ke semasa,” katanya. – BERNAMA


Jual PerantiSiswa: Bentuk hukuman belum dibincang, PM rayu pelajar jangan jual

KUALA LUMPUR: Kerajaan belum membincangkan sebarang bentuk tindakan termasuk sama ada menyenaraihitamkan pelajar yang didapati menjual PerantiSiswa Keluarga Malaysia, kata Perdana Menteri, Datuk Seri Ismail Sabri Yaakob.

“Setakat ini, kita tidak membincangkan lagi dengan Kementerian Pengajian Tinggi (KPT) dan Kementerian Komunikasi dan Multimedia (K-KOMM). Perkara itu mereka akan tengok kembali,” kata beliau kepada pemberita selepas majlis perasmian Kompleks Media City yang dikenali sebagai Angkasapuri Kota Media di sini.

Namun begitu, Perdana Menteri menyeru pelajar yang menerima bantuan kemudahan itu agar tidak menjualnya demi mencapai hasrat kerajaan membantu pelajar golongan B40.

“Jadi janganlah mencari keuntungan jangka pendek dengan menjual (PerantiSiswa) kerana jangka panjang lebih penting bagi mereka untuk menggunakan PerantiSiswa demi meningkatkan mutu pembelajaran demi masa depan mereka,” kata beliau.

PerantiSiswa diberikan kepada pelajar institut pengajian tinggi dari keluarga B40 dalam usaha memudahkan proses pembelajaran pada era digital kini. Tablet Galaxy Tab A8 diberikan bersama papan kekunci dan juga stylus kepada mereka yang menerimanya.

Ketika pengenalan inisiatif PerantiSiswa sebelum ini, kerajaan menyatakan para pelajar perlu memulangkan kembali tablet yang diterima pada penghujung pembelajaran mereka.

Namun, kerajaan mengubah keputusan tersebut dan memilih memberi terus tablet PerantiSiswa kepada para pelajar.

Semalam Menteri Komunikasi dan Multimedia (MenKOMM), Tan Sri Annuar Musa berkata, sebanyak 14 kes penjualan semula PerantiSiswa telah dikesan di seluruh negara, serta penelitian berhubung isu itu juga sedang dijalankan oleh pihak Kementerian Perdagangan Dalam Negeri dan Hal Ehwal Pengguna (KPDNHEP).

Sementara itu, Annuar dalam ucapan alu-aluannya berkata, pelaksanaan projek pembangunan Angkasapuri Kota Media adalah menerusi kaedah kerjasama awam dan pihak swasta melalui kaedah Inisiatif Pembiayaan Swasta (PFI).

Annuar turut merakamkan penghargaan kepada menteri-menteri K-KOMM sebelum ini yang terlibat dalam menjayakan pembinaan Media City ini.

“Projek telah bermula secara rasminya pada Disember 2016 dan diteruskan semasa musim PKP. Kejayaan ini akan memulakan era baharu dalam penyiaran negara,” katanya.

Dengan kos keseluruhan berjumlah RM860 juta, bangunan Media City yang baharu beroperasi ini mempunyai 18 tingkat merangkumi ruang pejabat, auditorium berkapasiti 1,000 orang, studio rakaman muzik dan studio latihan muzik, tiga buah studio TV (M1, M2 dan M3), ruang parking bertingkat dan plaza serta garaj kenderaan siaran luar. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bicara Ebit Lew jadi sesi pertikaman lidah

TENOM: Proses mengambil keterangan membabitkan Juruanalisis Unit Siasatan Jenayah Komputer, Makmal Forensik Polis Diraja Malaysia (PDRM), Inspektor Yip Chang Ching sebagai saksi kelapan dalam kes gangguan seksual melibatkan pendakwah terkenal, Ebit Lew bertukar menjadi pertikaman lidah antara pihak pendakwaan dan pembelaan sewaktu sesi pemeriksaan utama yang berlangsung di Mahkamah Majistret Tenom hari ini.

Timbalan Pendakwa Raya, Zahida Zakaria mengemukakan pertanyaan semasa melakukan pemeriksaan utama mengenai laporan LGMS namun peguam mewakili tertuduh, Ram Singh menyatakan kepada mahkamah bahawa pihak pembelaan berpandangan agar semua isi kandungan pemacu kilat serta cakera video digital (DVD-R) yang dinyatakan perlu dikaji terlebih dahulu sebelum saksi kelapan memberi keterangan.

“Berikan kami tempoh untuk mengkaji isi kandung kedua-dua DVD-R dan pemacu kilat selain segala berkaitan dengan IDD-2. Hal ini kerana sumber melibatkan semua barang kes ini diperoleh daripada LGMS. Oleh itu, semua pertanyaan mengenainya boleh dikemukakan pada perbicaraan berikutnya,” katanya ketika perbicaraan di Mahkamah Majistret hari ini.

Menurut Ram Singh, IDD-2 iaitu laporan siasatan forensik digital disediakan oleh pakar daripada syarikat LGMS dan orang yang sepatutnya menjelaskan tentang IDD-2 adalah LGMS dan bukannya saksi kelapan.

Menurutnya, tiada keperluan bagi saksi kelapan memberi keterangan tentang laporan forensik berikutan saksi kelapan terbabit bukan individu yang mengekstrak cakera keras daripada LGMS kepada cakera keras PDRM.

Dalam pada itu, Timbalan Pendakwa Raya, Nor Azizah Mohamad meminta saksi kelapan membuat penyerahan salinan kandungan kepada pihak pembelaan dan pendakwaan ekoran soalan-soalan selanjutnya adalah berkaitan dengan DVD-R dan pemacu kilat terbabit. – Kosmo!

Author

Media Variasi

View all posts

View all posts


Tiga beradik samun kedai telefon bimbit ditahan

KOTA BHARU: Tiga beradik berusia antara 19 hingga 36 tahun ditahan dalam satu operasi pada Isnin kerana disyaki menyamun beberapa kedai telefon bimbit di daerah ini.

Dua daripada tiga beradik itu ditahan di tepi Jalan Kampung Sri Kulim, Melor di sini, 8.15 malam manakala seorang lagi di hadapan sebuah kedai telefon bimbit di Melor, kelmarin.

Ketua Polis Daerah Kota Bharu, Asisten Komisioner Mohd Rosdi Daud berkata, suspek mempunyai modus operandi yang sama iaitu memasuki kedai dengan bersenjatakan sebilah kapak dan pisau lalu mengacukan ke arah pekerja kedai.

“Ketiga-tiga kejadian mempunyai modus operandi sama iaitu suspek masuk ke kedai dengan bersenjatakan sebilah kapak dan pisau, lalu mengacukan ke arah pekerja sebelum mengambil wang tunai serta telefon bimbit.

“Bertindak atas maklumat dan risikan, satu operasi mengesan dan menangkap suspek dijalankan sebelum polis berjaya menahan tiga beradik itu,” katanya menerusi satu kenyataan di sini, hari ini.

Katanya, pada 15 Julai hingga kelmarin, IPD Kota Bharu menerima tiga laporan berhubung kejadian samun kedai telefon yang berlaku di sekitar daerah ini.

Beliau berkata, hasil semakan, dua daripadanya mempunyai beberapa rekod kesalahan lampau bersabit kes jenayah dan dadah. Hasil ujian saringan awal mendapati dua daripada tiga suspek, positif dadah.

“Turut dirampas, sebilah kapak, telefon bimbit dan topi keledar. Dengan tertangkapnya suspek, polis berjaya menyelesaikan tiga kes samun berkumpulan di sekitar daerah ini.

“Mereka direman selama lima hari bagi membantu siasatan mengikut Seksyen 395 dan Seksyen 397 Kanun Keseksaan,” katanya.

Author

Nurul Ain Japri

View all posts

View all posts


Hapus stigma ‘gila’, semua ada isu kesihatan mental – Dr Asmah

KUALA LUMPUR: Pakar kesihatan mental daripada pertubuhan bukan kerajaan (NGO) Program Mental Health mahu masyarakat Malaysia menghapuskan stigma ‘gila’ terhadap seseorang yang mengalami penyakit masalah mental.

Pengasas program Kesihatan Mental Wellness Hollistic dan pejuang program program isu kesihatan mental di Malaysia, Dr Asmah Mohd Razalli berkata, ia berikutan hampir semua manusia berdepan isu kesihatan mental cuma sejauh mana serius dan bagaimana mereka menanganinya yang menjadi ukuran.

“Sebagai contoh stres adalah salah satu isu kesihatan mental, takkan kita nak ‘cop’ kata gila, lebih teruk dilabel gila isim.

“Mereka mungkin ‘stres’ untuk beberapa ketika sahaja, apabila mereka temui penyelesaiannya stres itu hilang dan mereka kembali normal.

“Begitu juga isu depresi, ‘meroyan’ selepas bersalin dan lain-lain yang dikategori sebagai isu kesihatan mental, bersifat sementara ada cara membantunya.

“Malaysia masih lagi ketinggalan dalam menyedari kepentingan kesihatan mental berbanding di negara maju seperti Amerika Syarikat.

“Apabila menyebut mengenai masalah kesihatan mental, ia seolah menjadi perkara yang menjadi pantang larang untuk dibincangkan, ada yang malu nak akui berdepan masalah ini kerana stigma gila.

“Lebih malang lagi, perkara itu menjadi cabaran kepada pesakit dan pakar kesihatan mental untuk menyelesaikan isu berkenaan dengan baik, ” katanya kepada MEDIA VARIASI.

Tambah Dr Asmah, pogram kesihatan mental masih belum cukup diterima masyarakat negara, masih tabu (pantang larang). Orang akan melabel individu itu gila jika dapat sahaja surat rujuk hospital.

‘Merujuk kepada isu DID (Dissociative Identity Disorder) yang didedahkan MEDIA VARIASI iaitu bertukar kepada personaliti lain secara frekuensi pula, ini masalah berkaitan trauma masa lalu, amat juga membimbangkan kerana ia berkaitan. Berdasarkan kajian statistik di barat, yang saya dapati, lebih 100,000 orang menghadapi tekanan jiwa,” katanya.

Beliau yang juga doktor perubatan lulusan Ijazah Perubatan Doctor of Medicine dari UCSI University itu mengulas mengenai laporan khas MEDIA VARIASI mengenai DID yang dipercayai menjadi salah satu penyakit berkaitan trauma dan masalah mental.

Dr Asmah yang juga seorang pakar motivasi dan perunding kesihatan serta kecergasan itu berkata, perkara utama yang perlu diperhatikan oleh setiap individu yang cenderung menghadapi masalah kesihatan mental adalah sama ada tidak boleh bekerja dan tidak boleh menyumbang kepada masyarakat.

“Maksud kesihatan mental seperti sihat tubuh badan, boleh menjalankan tanggungjawab sebagai individu, itu kita sihat.

“Tidak boleh bekerja dan tidak boleh menyumbang kepada masyarakat itu adalah kata kunci kesihatan mental yang perlu diperhatikan.

“Kita sebagai keluarga atau sahabat, juga jangan mudah melabel gila. Pada kita, mungkin masalah mental itu biasa, tapi pada yang menanggungnya, amat berat, malah boleh bunuh diri,” katanya.

Beliau juga menjelaskan, orang sekeliling boleh mengesan individu yang mengalami tekanan jiwa dengan melihat kekerapan tingkah laku yang hampir sama selama tempoh 14 hari berturut-turut.

“Jika ada ahli keluarga ada masalah putus cinta, hilang kerja, gembira tiba-tiba sedih, tidak suka melakukan apa yang dia suka, tak mahu makan, bersedih selama 14 hari berturut-turut, kita perlu bawa jumpa pakar dan diagnos, untuk melalui beberapa peringkat saringan rawatan.

Oleh itu, beliau mencadangkan memulakan kempen ‘Jom Luah’ supaya sesiapa sahaja boleh meluahkan masalah atau isu masing-masing bagi tujuan membantu mereka untuk dibantu semula.

Katanya, masyarakat dalam negara dibimbangi kurang memahami konsep beradab secara keseluruhan, kerana ia boleh memakan diri semula.

“Kita sudah diajar dari kecil dengan adab sopan, contoh ada masalah suami isteri, kena diam, itu adab memakan diri.

“Orang barat, kalau ada masalah dia luahkan, secara tidak langsung dapat membantu yang bermasalah dan iktibar bagi mereka yang belum melaluinya.

“Tak salah nak meluahkan, cuma rakyat di Asia khususnya masyarakat Melayu sangat sopan tetapi ia akan dianggap lemah kerana tidak dapat melepaskan beban atau cerita terbuku di hati,” katanya.

Author

Tun Puteh Wanti

View all posts

View all posts


Saya percaya, Cikgu Hadee tampar anak untuk bakar semangat – Bapa pemain

ALOR GAJAH: “Kami kenal Cikgu Hadee lebih lima tahun, anak saya kedua-dua mereka ini dilatih bermain bola tampar sejak darjah lima lagi”.

Itulah yang diungkap bapa kepada salah seorang pemain skuad bola tampar perempuan Melaka bawah 14 tahun, Nur’ Saidatul Akma Abd. Halim yang ditampar oleh jurulatihnya ketika Kejohanan Remaja Bawah 14 Tahun di Kota Tinggi, Johor pada 16 Disember lalu.

Abd. Halim Bakar, 50, berkata, secara peribadinya beliau berharap jurulatih bernama Saiful Hadee Amar itu dikekalkan memandangkan isu berkenaan telah diselesaikan dengan baik.

Menurut Abd. Halim, beliau sekeluarga percaya bahawa tindakan Saiful Hadee menampar anaknya itu bukanlah dengan niat untuk mencederakan sebaliknya demi membakar semangat pemain untuk beraksi lebih baik.

“Dari tidak tahu bermain sampailah mereka berjaya ke peringkat negeri, malah Cikgu Hadee inilah yang bersungguh-sungguh mencari tempat latihan sampai ke Tanah Merah dia bawa, asalkan anak-anak murid dapat berlatih,” katanya seperti dilapor Utusan hari ini.

Abd. Halim berkata demikian pada sidang akhbar khas di rumahnya di Kampung Melekek, Melaka, pada Selasa.

Tambah Abd. Halim, anaknya juga tidak menganggap tindakan tersebut sebagai satu kekasaran sehingga meninggalkan kesan emosi.

“Anak kata tidak kuat pun, tidak sakit atau membuatkan emosinya terganggu, itu cara seorang jurulatih yang tegas memberikan semangat dan disebabkan itu juga pasukannya berjaya mara ke peringkat separuh akhir di Selangor,” ujarnya.

Dalam pada itu, Nur’ Saidatul turut berharap Saiful Hadee dikekalkan memandangkan dia sekeluarga sudah mengenali Saiful lebih lima tahun dan percaya akan kemampuannya dalam melatih skuad pasukan bola tampar Melaka.

Tambah Nur’ Saidatul, meskipun ditampar, dia percaya bahawa Saiful Hadee merupakan seorang jurulatih yang berdedikasi kerana sanggup berkorban masa, wang dan tenaga demi melatih pasukan.

Terdahulu, Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri, VP. Shanmugam memaklumkan bahawa nasib Saiful Hadee sama ada digantung tugas atau sebaliknya akan ditentukan pada Rabu.

Menurutnya, jurulatih serta dua pemain terlibat akan dipanggil memberi keterangan dalam sesi yang turut dihadiri wakil Kementerian Belia dan Sukan (KBS), Majlis Sukan Negara (MSN) dan Persatuan Bola Tampar Amatur Melaka.

Author

Diyana Rahip

View all posts

View all posts


Sabella hadiah baju kurung RM1.2 juta kepada guru

KUALA LUMPUR: Jenama pakaian terkenal, Sabella menghadiahkan baju kurung kepada guru di seluruh negara mencecah RM1.2 juta sempena sambutan Hari Guru.

Ketua Pegawai Eksekutif Sabella, Mohd Sufian Sulaiman berkata, pihaknya memberikan 20,000 helai baju kurung menerusi kempen #SabellaSrikandi bagi menghargai jasa guru.

“Kempen ini dibuat memang untuk menghargai jasa dan pengorbanan guru di seluruh negara. Jadi, bersempena sambutan Hari Guru tahun ini, Sabella melancarkan kempen #SabellaSrikandi. Bagi kami, guru juga adalah wira yang perlu dikenang jasa mereka.

“Alhamdulillah, menerusi kempen ini kami berjaya mengedarkan 20,000 helai baju melalui platform website Sabella dan juga kami telah terjah lebih 15 sekolah sekitar Selangor dan Kuala Lumpur. Nilai yang dibelanjakan mencecah RM1.2 juta.

“Kempen yang dijayakan ini juga sebagai tanda penghargaan kami kepada guru yang mana ramai antara mereka pelanggan setia kami,” katanya.

Menurutnya, hadiah yang diberikan itu diharap dapat menggembirakan mereka selain merancang untuk meneruskan tradisi sama pada kempen lain.

“Mungkin hadiah ini tidak seberapa jika nak dibandingkan dengan jasa mereka mendidik anak bangsa kita. Cuma, apa diharapkan hadiah baju kurung Sabella dapat menceriakan lagi hari mereka.

“Jelas terpancar kegembiraan pada wajah mereka ketika kami turun padang menyampaikan hadiah ini. Insya-Allah, kempen sebegini akan diteruskan. Doakan kami supaya sentiasa berikan rezeki agar dapat menyumbang kepada masyarakat,” katanya.

Pada sesi itu, selebriti terkenal Izzue Islam turut serta bagi membuat penyerahan hadiah baju kurung serta meluangkan masa beramah mesra bersama guru di sekolah terbabit.

Author

Tun Puteh Wanti

View all posts

View all posts


Johor pasang perangkap sampah di 12 hotspot Sungai Skudai

JOHOR BAHRU: Kerajaan negeri akan memasang perangkap sampah di 12 lokasi hotspot sepanjang Sungai Skudai yang dikenal pasti menjadi punca pencemaran di sungai itu.

Menteri Besar Johor, Datuk Onn Hafiz Ghazi berkata, langkah itu merupakan antara usaha memelihara sungai berkenaan sekali gus mengeluarkannya daripada tersenarai menjadi antara 10 sungai tercemar di Malaysia.

“Kita akan terus melaksanakan program pembersihan sungai termasuk letak perangkap sampah dan penyelenggaraan dibuat setiap hari. Satu tugas besar, tetapi saya percaya jika semua pihak bekerjasama dapatlah dibersihkan sungai kita, bermula dengan Sungai Skudai ini.

“Sungai Skudai ini kita sasar kerja pembersihan hingga bulan September ini… kita dapat bersihkan untuk mengurangkan tahap pencemarannya,” katanya kepada pemberita selepas merasmikan Program Johor Bersih @ Sungai di Sungai Skudai di sini hari ini.

Lokasi hotspot itu adalah di Taman Impian Emas, Jeti Nelayan Tampoi Utama, Kampung Pasir, Jeti Nelayan Pengkalan Rinting, Pulau Danga Bayu, Kampung Bakar Batu dan Pusat Informasi Sungai Skudai.

Turut dikenal pasti ialah di sekitar Program Perumahan Rakyat Termiskin (PPRT) Melana Indah (Sungai Melana), Taman Damai Jaya (Sungai Melana), Kampung Laut, Kampung Pertanian dan Kampung Separa, serta Kampung Melayu Sengkang.

Beliau berkata, selain Sungai Skudai, dua sungai di Johor iaitu Sungai Tebrau dan Sungai Kim Kim juga direkodkan tersenarai dalam 10 sungai tercemar di negara ini.

“Kerja pembersihan bagi dua sungai tercemar itu, kita akan tengok perkembangannya di Sungai Skudai, kita belajar dahulu apa yang berlaku di sini dan selepas itu kita akan buat di sungai-sungai lain. Saya percaya dengan pelbagai usaha yang dilaksanakan kita boleh keluar daripada senarai itu,” katanya.

Februari lepas, Pengerusi Jawatankuasa Pelancongan, Alam Sekitar, Warisan dan Budaya negeri K. Raven Kumar dilapor berkata, kira-kira 160 tan sampah dikutip setiap bulan oleh pihak berkuasa tempatan (PBT) di Sungai Tebrau dan Sungai Skudai, walaupun pembersihan dilakukan dengan menggunakan bot Scavenger di bawah kendalian Jabatan Pengairan dan Saliran (JPS).

Raven Kumar dipetik berkata, ia susulan kedua-dua sungai tersebut sering menjadi sasaran lokasi pembuangan sampah oleh individu tidak bertanggungjawab. – BERNAMA


Moevd aplikasi pertama lindungi bakal umrah, haji

AMPANG: Aplikasi terawal yang dibangunkan untuk melindungi pengguna khususnya mereka yang bakal menunaikan umrah dan haji atau Moevd, dilancarkan hari ini.

Teknologi yang dibangunkan Moevd Groups Sdn Bhd itu mendapat kerjasama Persatuan Agensi Pelancongan Umrah dan Haji (PAPUH) dan Zurich General Takaful Malaysia Berhad.

Ketua Pegawai Eksekutif Moevd, Zumy Zuheidy, berkata aplikasi Moevd itu menawarkan konsep servis ‘people’s lifestyle’ atau gaya hidup, namun turut menjadi platform pertama di Malaysia menyediakan pelbagai tawaran pakej umrah.

“Pelanggan boleh membuat perbandingan dan memilih pakej umrah terbaik untuk diri sendiri atau keluarga secara dalam talian, pada bila-bila masa dan di mana sahaja, daripada aplikasi ini.

“Selain itu, Moevd turut menawarkan servis e-hailing, insurans, penghantaran pembungkusan dan makanan, yang mudah dan mesra pelanggan.

“Moevd turut bertujuan membantu orang ramai daripada terpedaya dengan orang tengah tidak berlesen, sebaliknya terus kepada syarikat bertauliah,” katanya.

Beliau berkata demikian pada sidang media selepas Majlis Pelancaran Pemeteraian Memorandum Persefahaman (MoU) yang ditandatanganinya dan Presiden PAPUH, Datuk Seri Razali Mohd Sham, di Hotel Barakah, di sini.

Turut hadir, Ketua Pegawai Eksekutif Zurich General Takaful Malaysia Berhad, Shamsul Azman.

Menariknya, Zumy berkata, aplikasi berkenaan turut menyediakan perkhidmatan pemandu e-hailing wanita khas untuk pelanggan wanita sahaja tanpa perlu ragu.

Sementara itu, Razali berkata, semua agensi berdaftar di bawah PAPUH boleh menggunakan platform Moevd untuk mempromosi dan mengembangkan rangkaian perniagaan umrah masing-masing.

Author

Tun Puteh Wanti

View all posts

View all posts


Tiada perbincangan rasmi antara PN dan GTA hadapi PRU15 – Hamzah

PUTRAJAYA: Setiausaha Agung Perikatan Nasional (PN), Datuk Seri Hamzah Zainudin berkata gabungan berkenaan belum mengadakan perbincangan secara rasmi dengan Gerakan Tanah Air (GTA) untuk bekerjasama bagi menghadapi Pilihan Raya Umum ke-15 (PRU15).

“Secara rasmi belum ada tetapi antara wakil-wakil mungkin ada, risik merisik itu biasa dalam politik buat masa ini. Pihak atasan belum buat keputusan sama ada perbincangan ini boleh dijalankan secara rasmi,” katanya kepada pemberita ketika ditanya mengenai perbincangan antara PN dan GTA bagi menghadapi PRU15.

Beliau ditemui selepas hadir majlis pelancaran duit syiling peringatan sempena Ulang Tahun Jubli Emas Jabatan Sukarelawan (RELA) ke-50 di sini hari ini.

Pada Sabtu lepas Timbalan Pengerusi Penaja GTA, Datuk Seri Mukhriz Mahathir dilaporkan berkata pihaknya sudah mengadakan perbincangan dengan gabungan parti politik tertentu untuk melihat sama ada kerjasama boleh dilaksanakan ataupun tidak.

Mukhriz dilaporkan berkata pihaknya terbuka untuk bergabung sama ada dengan PN atau Pakatan Harapan.

GTA merangkumi Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Ikatan India Muslim Nasional (Iman).

Sementara itu, mengulas mengenai permohonan penubuhan GTA yang dikatakan tidak diluluskan, Hamzah berkata beliau tidak mempunyai sebarang pengetahuan mengenai perkara itu dan menyerahkan sepenuhnya kepada Jabatan Pendaftaran Pertubuhan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kekecohan di Tenom berpunca pencalonan Presiden KDM ditolak – Polis

TENOM: Kekecohan yang berlaku di Pusat Penamaan Calon Pilihan Raya Umum Ke-15 (PRU15) Parlimen Tenom di sini hari ini berpunca daripada penolakan pencalonan Presiden Parti Kesejahteraan Demokratik Masyarakat (KDM) Datuk Peter Anthony.

Pesuruhjaya Polis Sabah, Datuk Idris Abdullah berkata, penolakan pencalonan itu dilakukan Suruhanjaya  Pilihan Raya (SPR) dengan alasan Peter masih mempunyai kes mahkamah yang belum selesai.

Beliau berkata tiada penahanan suspek kejadian dilakukan pihak polis setakat ini susulan kejadian berlaku kira-kira 11.30 pagi tadi di Dewan DSP Antanom di sini, dan keadaan kembali terkawal pada pukul 2.38 petang.

“Akibat tidak puas hati seramai 300 orang penyokong beliau (Peter) telah cuba merempuh masuk ke dewan (pusat penamaan)… pihak keselamatan telah bertindak menyuraikan penyokong daripada memasuki dewan.

Satu perbincangan dilakukan antara peguam mewakili Datuk Peter Anthony, pegawai SPR dan Polis Diraja Malaysia supaya penyokong tidak bertindak liar… pada 12.32 tengah hari Datuk Peter Anthony keluar dewan dan meminta penyokongnya menerima keputusan SPR,” katanya pada sidang media di sini hari ini.

Idris berkata susulan itu, Peter telah membuat satu laporan polis di Balai Polis Tenom di sini berikutan penolakan dirinya sebagai calon PRU15 di Parlimen Tenom, dan Peter akan mengambil tindakan susulan berhubung perkara tersebut.

Polis turut menasihatkan orang ramai supaya kekal tenang dan tidak beremosi dengan kejadian itu.

Terdahulu tular di media sosial rakaman video kekecohan berlaku di luar pusat penamaan calon di dewan itu apabila penyokong parti itu merusuh sehingga memaksa anggota keselamatan melepaskan gas pemedih mata.

Hari ini Peter dilaporkan berkata akan memfailkan semakan kehakiman di Mahkamah Tinggi Isnin ini berhubung pembatalan borang pencalonannya bagi kerusi Parlimen Tenom dalam PRU15. – BERNAMA


Wanita hina Islam di kelab komedi ditahan – Bukit Aman

KUALA LUMPUR: Polis Diraja Malaysia (PDRM) menahan seorang wanita yang dipercayai menghina agama Islam sewaktu membuat persembahan di sebuah kelab komedi di Taman Tun Dr Ismail di sini.

Setiausaha PDRM, Datuk Noorsiah Mohd Saaduddin berkata, wanita itu direman tiga hari hingga 12 Julai ini.

“Ketika ini, suspek ditahan di Ibu Pejabat Polis Brickfields dan siasatan masih diteruskan,” menurutnya dalam kenyataan hari ini.

Semalam, Noorsiah berkata, PDRM sedang menyiasat insiden itu yang tular di media sosial dan mendapat respons negatif masyarakat khususnya umat Islam.

Beliau berkata, kes itu disiasat mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat) oleh Unit Siasatan Jenayah Terkelas, Jabatan Siasatan Jenayah Bukit Aman.

Siasatan juga dilakukan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian. – BERNAMA


Permintaan mendadak antara punca kurang bekalan telur di Johor

ISKANDAR PUTERI: Kekurangan bekalan telur ayam di pasaran negeri ini berpunca daripada peningkatan permintaan yang mendadak terhadap semua jenis kategori telur sehingga melebihi bekalan sebanyak 10 hingga 12 juta biji telur seminggu.

Pengerusi Jawatankuasa Pelaburan, Perdagangan dan Hal Ehwal Pengguna Negeri negeri, Lee Ting Han berkata, pihaknya turut mengenal pasti beberapa punca peningkatan permintaan itu, antaranya penggunaan telur bertambah di peringkat industri termasuk pembuatan kek dan roti.

Justeru, kerajaan negeri menerusi Kementerian Perdagangan Dalam Negeri dan Kos Sara Hidup (KPDNKSH) Johor akan bekerjasama dengan Kementerian Pertanian dan Keterjaminan Makanan dalam usaha meningkatkan lagi pembekalan telur dan ayam di pasaran.

“Di Johor kita ada bekalan antara 10 juta hingga 12 juta telur pelbagai jenis kategori setiap minggu dan bekalan itu kekal sama, tapi permintaan meningkat secara mendadak sehingga menyebabkan kekurangan di pasaran pada masa ini,” katanya kepada pemberita di luar persidangan Dewan Undangan Negeri (DUN) Johor ke-15 di Bangunan Sultan Ismail, di sini hari ini.

Beliau berkata demikian ketika ditanya mengenai status aduan kekurangan bekalan telur dan ayam di Johor serta usaha kerajaan negeri dalam mengatasinya.

Sementara itu, Lee turut mengesahkan menerima satu aduan oleh pembeli berkenaan penjualan telur kotor di daerah itu baru-baru ini dan peniaga terlibat telah dipanggil bagi membolehkan siasatan lanjut dilakukan.

“Terdapat satu hingga dua kes telur kotor dan rosak yang tular di media sosial dikesan sejak beberapa hari lepas. Satu aduan rasmi berhubung telur kotor berlaku di Johor Bahru sudah diterima dan siasatan sedang dilakukan,” katanya.

Terdahulu, Lee (BN-Paloh) ketika menjawab soalan lisan Datuk Jefridin Atan (BN-Kukup) berkata di bawah Penentuan Harga Maksimum Ayam dan Telur Ayam yang dilaksanakan sejak 5 Februari lepas, sebanyak 6,655 pemeriksaan dilakukan dan  235 kes diambil tindakan di bawah Akta Kawasan Harga dan Anti Pencatutan 2011.

“Daripada jumlah itu, 10 kes di peringkat peladang, 15 kes di peringkat pemborong dan 210 kes di peringkat peruncit. Jumlah kompaun yang dikeluarkan adalah RM118,100,” katanya.

Jefridin bertanyakan sama ada kerajaan negeri mempunyai perancangan jangka masa pendek dan panjang untuk mengatasi masalah kekurangan barang makanan seperti ayam dan telur di pasaran terutamanya pada musim perayaan. – BERNAMA


Kanak-kanak dari Bangladesh ditemukan dalam kontena di Pelabuhan Barat

Dalam kenyataan hari ini, Ketua Polis Daerah Klang Selatan, ACP Cha Hoong Fong berkata, pihaknya menerima aduan daripada seorang lelaki warga tempatan yang bekerja di bahagian operasi perkapalan yang mendakwa menemukan kanak-kanak berkenaan sekitar jam 9 malam.

“Semasa menguruskan kapal masuk di dermaga Pelabuhan Barat serta pemeriksaan sebuah kontena kosong, lelaki itu mendapati terdapat seorang kanak-kanak lelaki warga asing berada dalam keadaan lemah dan tidak bermaya,” katanya.

Beliau berkata, mangsa telah dihantar ke Hospital Tengku Ampuan Rahimah (HTAR) Klang dan disahkan dalam keadaan stabil.

Menurutnya semakan ke atas mangsa mendapati tiada sebarang identiti pengenalan diri dan laporan polis dibuat untuk siasatan lanjut.

“Siasatan yang dijalankan mendapati sebuah kapal MV. Integra telah bertolak dari Chittagong pada 12 Jan dengan membawa kontena yang mengandungi muatan barangan am dan tiba di Pelabuhan Barat pada Selasa lalu,” katanya.

Cha berkata berdasarkan keterangan daripada mangsa, kanak-kanak itu menjelaskan semasa bermain bersama kawan di Chittagong, dia telah masuk ke dalam kontena dan terkunci sehingga ditemukan oleh pihak pengadu di Pelabuhan Barat.

“Tiada sebarang unsur jenayah yang berlaku di dalam kejadian ini dan polis mengklasifikasikan kes ini sebagai rujuk lain agensi (RLA) iaitu dirujuk kepada Jabatan Imigresen Malaysia untuk menguruskan dokumen mangsa serta penghantaran pulang dengan mengunakan kapal kargo yang sama,” katanya.

Video berdurasi satu minit mengenai penemuan kanak-kanak itu turut tular malam tadi di media sosial. – BERNAMA


Permim pupuk semula budaya membaca akhbar

GEORGE TOWN: Persekutuan Pertubuhan India Muslim Malaysia (Permim) komited memperkasakan budaya membaca terutama menerusi medium media cetak atau akhbar dalam kalangan murid-murid sekolah sehinggalah peringkat dewasa.

Naib Presidennya, Datuk (Dr.) Shahul Hameed Syed Mohamed berkata, pihaknya sedaya upaya mahu menggalakkan amalan membaca bukan sahaja secara maya tetapi dalam bentuk bacaan fizikal dengan pelaksanaan Kempen Membaca secara serentak di enam buah negeri, semalam.

Menurutnya, penganjuran program tersebut adalah bersempena dengan sambutan Jubli Emas Permim ke-50 pada tahun ini, setelah penubuhannya pada tahun 1973.

“Selain memupuk minat membaca dari kecil, Permim juga mahu masyarakat khususnya murid sekolah berpeluang menambah ilmu pengetahuan menerusi isu-isu semasa yang berlaku di dalam dan luar negara.

“Program ini juga sekali gus bertujuan memperkenalkan Permin yang mewakili golongan India Muslim di negara ini, yang sentiasa menjaga kemaslahatan dan membangunkan taraf hidup komunitinya meliputi aspek pendidikan, ekonomi serta kebajikan,” katanya kepada Kosmo! di sini, semalam.

Beliau berkata demikian selepas majlis penyerahan 200 naskah akhbar Kosmo! di Sekolah Kebangsaan Wellesley termasuk di Pejabat Pendidikan Dearah Timur Laut.

Hadir sama ialah Penolong Setiausaha Permim, Adam Malik Shahul Hamid dan Mohamed Rizwan Abdul Ghafoor Khan bersama Exconya, Jamil Kader Gani.

Sementara itu, Presiden Permim, Shaik Faridhudheen Anverdeen berkata, pihaknya berbesar hati dengan mengambil inisiatif untuk menggalakkan budaya membaca dalam kalangan masyarakat khususnya pelajar sekolah.

“Sempena sambutan Jubli Emas Permim tahun ini, kami telah mengedarkan 1,000 naskah akhbar Kosmo! di beberapa negeri termasuk Kelantan, Perak, Pulau Pinang, Kuala Lumpur, Putrajaya dan Melaka.

“Walaupun dalam era digital terdapat pelbagai platform untuk mendapatkan sumber berita, media cetak masih lagi memainkan peranan penting untuk memupuk serta memperkasakan budaya membaca,” tambahnya.

Permim merupakan sebuah badan induk yang menggabungkan lebih 60 badan bukan kerajaan (NGO) dan diiktiraf oleh kerajaan sebagai wakil NGO untuk India Muslim di seluruh Malaysia. – Kosmo

Authors

Media Variasi

View all posts

Diyana Rahip

View all posts

View all posts

View all posts


Notis bantahan keputusan PAU 2022 tepat dan berani – KJ

CYBERJAYA: Bekas Ketua Pemuda UMNO, Khairy Jamaluddin Abu Bakar menyifatkan tindakan dua ahli UMNO menghantar notis bantahan kepada Jabatan Pendaftaran Pertubuhan Malaysia (RoS) susulan keputusan Perhimpunan Agung UMNO 2022 (PAU2022) untuk tidak mempertandingkan dua jawatan tertingginya sebagai tepat dan berani.

Katanya, tindakan ahli UMNO dari Kuala Terengganu dan Seremban itu jelas membuktikan bahawa masih wujud individu yang berani dan waras dalam UMNO.

“Syabas semua, saya yakin dengan kredibiliti Jabatan Pendaftaran Pertubuhan Malaysia (RoS) untuk membuat semakan terhadap usul Rembau di PAU,” katanya seperti dilapor Sinar Harian pada Jumaat.

Laporan sama turut menyatakan bahawa UMNO didakwa melanggar Perlembagaan parti pada Perhimpunan Agung (PAU) yang lalu.

Perihal berkenaan susulan Muhammad Aizat Fikri memberitahu, perkara itu berlaku apabila usul tambahan agar jawatan Presiden dan Timbalan Presiden tidak dipertandingkan diperkenalkan semasa ucapan pencadang usul Ucapan Dasar Presiden pada persidangan tersebut.

Menurutnya, tindakan tersebut telah melanggar Peraturan 10 yang mana menyatakan sebarang usul perlulah disampaikan dalam tempoh 14 hari, namun tiada notis yang dihantar kepada perwakilan dalam tempoh tersebut.

Author

Diyana Rahip

View all posts

View all posts


Murid takut ke sekolah dakwa dicubit, ditampar guru hingga sakit gigi

TINDAKAN seorang guru yang mengajar dan mendidik secara kasar menyebabkan anak muridnya menerima tekanan mental.

Mendedahkan perkara itu, seorang wanita berkata, anak perempuannya sangat tertekan dengan guru tersebut sehingga ketakutan untuk hadir ke sekolah.

Wanita yang menggunakan nama Amy Syaquena di laman Facebook itu berkata, perjalanan minggu pertama persekolahan April lalu pada mulanya berjalan lancar.

Namun, katanya, anaknya dikenali sebagai Aisya mula ketakutan dan kerap termenung apabila tiba minggu kedua persekolahan.

“Bila tanya dia, jawab dia takut. Ada seorang cikgu ini garang selalu pukul murid.

“Saya jawab, biasalah cikgu. Nak bagi anak murid pandai memang kena garang. Esokmya balik sekolah dia mengadu, cikgu ketuk kepala dia dengan buku. Dia tanya boleh tak dia tak mahu pergi ke sekolah ketika cikgu tu ajar? Saya dah mula rasa tak sedap hati tapi tetap positif,” tulisnya.

Meskipun wanita itu cuba menenangkan Aisya, namun ketakutan anaknya untuk ke sekolah semakin menjadi-jadi.

Pada keesokan harinya, anaknya menangis teresak-esak dan mengadu guru tersebut menampar mukanya sehingga menyebabkannya sakit gigi.

“Saya call suami dan terus bawa pergi klinik. Doktor check mungkin sebab kena tampar kuat, sengal ke gigi sampai demam. Doktor buat surat refer ke hospital.

“Keesokan hari, sekolah call suruh datang sebab Aisya menangis. Sampai pejabat tengok Aisya dalam ketakutan. Saya ketika itu tak cukup tidur sebab Airis (adik Aisya) demam. Teremosilah sedikit,” luahnya.

Wanita itu berkata, dia sudah pun memaklumkan perkara itu kepada Guru Besar dan Guru Penolong Kanan (GPK) Hal Ehwal Murid (HEM).

Pada masa sama, katanya,  guru terbabit tidak langsung meminta maaf, sebaliknya menegaskan tindakan ke atas murid-muridnya itu sebagai caranya mengajar.

“Saya cakap, saya tak kisah cikgu nak marah dia ke, nak pukul dia ke tapi bukan di muka atau kepala. Cikgu pun tahu dalam Islam pun melarang kita pukul anak di muka dan kepala.

“Macam biasa dia diam. Hanya Guru Besar dan GPK HEM yang cuba tenangkan saya. Minta peluang tengok macam mana lepas ni,” katanya.

Beberapa hari selepas kejadian itu, wanita tersebut berkata, anaknya sekali lagi mengadu bahawa tangan rakannya lebam selepas dicubit guru terbabit.

Malah, Aisya turut dicubit selepas guru tersebut memberi alasan anaknya tidak membawa buku sekolah.

“Dia kata dia dah siap letak dalam beg. Mungkin Airis ambil sebab Airis suka khianat kakak dia.

“Cikgu suruh pilih nak pukul macam mana. Last cikgu cubit dan lebamlah kakinya. Saya cakap nak beritahu ayahnya tapi dia tak bagi. Cikgu kata tadi bila kena pukul sikit mengadu dengan mak ayah.

“Dah pandai ugut pulak. Ingatkan cikgu ambil pengajaran tapi sebaliknya. Apa pun tunggulah keputusan pakar psikiatrik bulan depan,” katanya.

Meninjau ke laman Facebook wanita itu, Jabatan Pelajaran Negeri (JPN) dan Pejabat Pendidikan Daerah (PPD) Kelantan sudah pun mengambil maklum mengenai perkara itu.

Wanita itu berkata, dia tidak pernah menyebut nama guru dan nama sekolah kerana merasakan tidak adil untuk menjatuhkan reputasi sekolah disebabkan hanya seorang guru yang bermasalah.

Apatah lagi, dia juga tidak mahu keluarga guru tersebut menerima tempias akibat tindakannya.

“Memadailah dengan tindakan JPN/PPD yang bakal diambil. Terima kasih kepada semua yang membantu. Terima kasih juga kepada JPN/PPD Kelantan.

“Saya telah mendapat jaminan yang mana Aisya tidak akan lagi berdepan dengan cikgu tersebut berkuat kuasa hari ini (Rabu). Terima kasih sekali lagi semua,” tambahnya.

Wanita itu berkata, sudah tiga keluarga yang membuat laporan mengenai anak masing-masing dipukul oleh guru sama.

Selain itu, dia juga dimaklumkan bahawa, guru tersebut sudah ditukarkan ke tempat lain berikutan masalah disiplin.

Author

Fazleen Safina Abd Jamil

View all posts

View all posts


Tiada buku promosi LGBT dijual di pasaran Malaysia – Jakim

PUTRAJAYA: Jabatan Kemajuan Islam Malaysia (Jakim) mengesahkan tidak ada buku yang mempromosikan lesbian, gay, biseksual dan transgender (LGBT) dijual di kedai-kedai tempatan.

Menurut Ketua Pengarahnya, Datuk Hakimah Mohd. Yusoff, aduan yang diterima berkenaan video tular oleh Cordova Media berkenaan beberapa buku yang mendorong anak-anak agar terpengaruh dengan LGBT adalah merupakan video yang diambil di luar negara iaitu di Ireland.

Bagaimanapun, beliau berkata, pihak Jakim mengambil serius berkenaan sebarang usaha untuk mempromosi buku berkenaan dalam kalangan masyarakat di negara ini khususnya umat Islam.

“Pihak Jakim sentiasa bekerjasama rapat dengan Kementerian Dalam Negeri dalam memantau sebarang terbitan bahan bercetak yang mempromosi LGBT.

“Buku-buku berkenaan boleh dianggap melanggar Seksyen 7(1) Akta Mesin Cetak dan Penerbitan 1984 (Akta 301) kerana terdapat kandungan yang mungkin memudaratkan ketenteraman awam, kemoralan dan kepentingan awam,” katanya dalam kenyataan hari ini.

Hakimah berkata, kandungan penerbitan buku yang cuba mempromosikan budaya homoseksual di Malaysia adalah melanggar sensitiviti agama, undang-undang dan budaya di negara ini.

Justeru, Jakim menasihatkan orang ramai khususnya golongan ibu bapa agar sentiasa memantau anak-anak serta tidak membeli bahan-bahan bacaan yang mempunyai unsur-unsur negatif bercanggah dengan ajaran Islam.

“Pemantauan dan pencegahan yang konsisten adalah amat penting bagi mengelakkan anak-anak terjebak dengan aktiviti tidak bermoral yang boleh merosakkan masa depan mereka,” katanya.

Sebelum ini tular satu rakaman video yang memaparkan kebimbangan seorang individu yang dipercayai di luar negara berhubung penerbitan buku panduan kepada kanak-kanak untuk menjadi generasi LGBT.

Malah, buku-buku berkenaan dikatakan turut menggariskan petunjuk bagaimana menjawab dan melawan kaum Muslim yang sangat menentang LGBT. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Polis buru lelaki terbabit kes pukul tepi jalan

KLANG: Polis sedang mengesan seorang lelaki dipercayai terbabit dalam kes pukul yang berlaku di tepi jalan di persimpangan lampu isyarat Jalan Langat-Klang, dekat sini, semalam.

Ketua Polis Daerah Klang Selatan, Asisten Komisioner Cha Hoong Fong berkata, polis membuka kertas siasatan mengikut Seksyen 323 dan Seksyen 427 Kanun Keseksaan atas kesalahan dengan sengaja mendatangkan kecederaan dan khianat.

Menurutnya, terdahulu pihaknya menerima laporan pada 12.44 tengah malam tadi yang mana pengadu adalah warga tempatan berusia 21 tahun mendakwa ditahan oleh sebuah kereta yang dinaiki tiga lelaki.

Katanya, pengadu mendakwa salah seorang lelaki berkenaan bertindak memukul dan merosakkan motosikal miliknya.

“Hasil siasatan mendapati pada hari kejadian sekitar 7.15 malam, mangsa yang menunggang motosikal membunyikan hon pada sebuah kereta kerana memandu secara berbahaya dan hampir melanggar mangsa.

“Pemandu kenderaan itu kemudian menghalang pergerakan mangsa di persimpangan lampu isyarat. Salah seorang daripada lelaki berkenaan kemudian menolak mangsa sehingga jatuh dari motosikal serta mencekik, menumbuk muka serta menendang perut dan kaki mangsa beberapa kali.

“Sebelum beredar, suspek turut menendang motosikal pengadu sehingga jatuh dan menyebabkan kerosakan pada ‘cover set’. Susulan kejadian itu, mangsa mengalami kecederaan sakit dan bengkak pada bibir, tulang rusuk dan kaki,” katanya dalam kenyataan, hari ini.

Menurutnya, usaha mengesan suspek giat dijalankan untuk membantu siasatan.

Katanya, orang ramai yang mempunyai maklumat berhubung kejadian boleh hadir ke menghubungi Ibu Pejabat Polis Daerah (IPD) Klang Selatan di talian 03-33762222 atau hadir ke balai polis berdekatan bagi membantu siasatan.

“Orang awam dinasihatkan agar mengamalkan sikap bertimbang rasa semasa memandu agar keselamatan pengguna jalan raya terjamin serta mengelakkan kejadian yang tidak diingini,” katanya. – Harian Metro

Author

Media Variasi

View all posts

View all posts


Taktik pura-pura pengsan tak ‘valid’, Imigresen tahan PATI berkampung secara haram di Cyberjaya

CYBERJAYA: Bermacam ragam yang dipamerkan pendatang asing tanpa izin (PATI) untuk lolos namun gagal sewaktu Jabatan Imigresen Malaysia (JIM) menggempur sebuah kawasan perkampungan yang dibina secara haram di Cyberjaya, awal pagi tadi.

Malah, dalam operasi penguatkuasaan bersepadu JIM itu, ada antara PATI yang menggunakan taktik menyorok dalam reban ayam, bawah rumah, dalam belukar dan ada juga pura-pura pengsan untuk meraih simpati pihak berkuasa.

Ketua Pengarah Imigresen, Datuk Seri Khairul Dzaimee Daud berkata, penempatan haram yang terdiri daripada empat perkampungan kecil membabitkan kira-kira 100 buah rumah itu berjaya dikesan hasil aduan awam yang diterima dan risikan dilakukan anggota selama tiga minggu.

Menurutnya, operasi yang bermula pukul 12 tengah malam itu membabitkan seramai 321 anggota dan pegawai JIM serta dibantu 55 anggota dari Pasukan Gerakan Am (PGA), Jabatan Pendaftaran Negara (JPN) dan Angkatan Pertahanan Awam (APM).

Menjadi tumpuan apabila perkampungan yang dibina secara haram dalam sebuah hutan yang terletak kira-kira empat hingga kilometer dari jalan utama itu turut dilengkapi kemudahan seperti sebuah surau yang boleh memuatkan sehingga 30 orang, kedai runcit dan kedai kopi.

“Dalam serbuan dijalankan, seramai 56 warganegara Indonesia berjaya ditahan terdiri daripada 26 lelaki dan 29 wanita yang berusia lingkungan 16 hingga 70 tahun,” katanya seperti dilapor Utusan Malaysia hari ini.

Mengulas lanjut, Khairul Dzaimee berkata, dianggarkan 30 hingga 40 warga asing meloloskan diri ke dalam hutan ketika serbuan dijalankan, namun tidak dikejar oleh pasukan operasi kerana keadaan belukar yang gelap selain terdapat dahan kayu serta kaca di kawasan berkenaan.

Ujar beliau, siasatan awal mendapati, warga asing yang ditahan itu telah masuk ke Malaysia menggunakan pas lawatan sosial sejak tahun 2016 dan tidak pernah kembali ke negara asal.

“Mereka ini bekerja secara tidak sah di kawasan pembinaan selain bekerja sebagai tukang cuci dalam sektor perkhidmatan di beberapa buah bangunan di kawasan sekitar.

“Lebih mengejutkan, wanita warga asing yang ditahan didapati menjalankan perniagaan kecil-kecilan iaitu menjual kuih-muih, nasi lemak dan pisang goreng di kawasan sekitar Putrajaya dan Cyberjaya.

“Kita dapat lihat sendiri keadaan di penempatan ini yang kotor, jika mengikut peraturan Kementerian Kesihatan, mereka yang menjalankan perniagaan mestilah menerima suntikan tifiod terlebih dahulu dan mereka ini ternyata tidak mendapat sebarang suntikan dan kita juga tidak tahu bagaimana tahap kebersihan makanan-makanan yang dijual.

“Kemudahan tandas dan perparitan yang dibina juga berada dalam keadaan teruk, mereka guna set generator untuk dapatkan bekalan elektrik, manakala bekalan air diperoleh daripada perigi yang dibina sedalam tiga hingga lima meter sebelum disambung dengan paip ke setiap rumah,” ujarnya.

Author

Diyana Rahip

View all posts

View all posts


UEC lubuk duit pendidikan dan monopoli swasta?

SIJIL Peperiksaan Bersepadu (UEC) yang direkacipta oleh pihak swasta, satu kaum sahaja tanpa mengambil kira komponen-komponen silibus Sekolah Kebangsaan.

Contoh besarnya semua pelajaran diajar dalam bahasa Cina dan direkacipta mengikut piawaian sendiri.

Sekolah Kebangsaan Jenis Cina dan Tamil memang sudah dijamin dalam Perlembagaan.

Pelajar-pelajar apabila pergi ke Sekolah Menengah akan masuk ke Sekolah Menengah Kebangsaan.

Jika kita lihat pencapaian mereka, mereka lebih ramai yang cemerlang berbanding kaum lain dan tiada isu tercicir.

Kenapa pihak swasta harus ‘demand’ supaya pensijilan mereka diterima, adakah untuk selamatkan ‘periuk nasi’ mereka?

Berapakah nilai industri di sebalik UEC contoh kelas-kelas tuisyen, cetakan buku, upah pakar membuat buku?

Adakah wujud lubuk duit industri tuisyen UEC? Dan guru-guru tuisyen UEC yang satu kaum sahaja?

Ketika ini mereka membuat ‘kumpulan pendesak’ dengan memberikan sidang media, kenyataan-kenyataan dan menghantar mereka ke parti politik supaya disuarakan dan kerajaan memberi muka kepada mereka.

Bagi guru-guru yang mengajar subjek SPM pasti tahu berapa nilaian bulanan, pendapatan mengajar tuisyen sijil SPM.

Bayangkan sistem UEC ini sudah tentu dimonopoli satu kaum sahaja.

Data ini menakutkan kerana mereka adalah pelanggan kepada pensijilan swasta sudah berapa banyak wang yang dikaut oleh kumpulan monopoli ini sejak itu.

Balik kepada kumpulan pendesak mereka uar-uarkan seolah-olah kerajaan itu zalim, seolah-olah pemimpin politik itu berkuasa memberi pengiktirafan.

Hakikatnya pensijilan UEC tidak bertepatan dengan Perlembagaan Malaysia iaitu bahasa Melayu sebagai Bahasa Kebangsaan dan Dasar Pendidikan Negara, serta bahasa Melayu sebagai bahasa pengantar sekolah.

Sudah dua kali salah mahu jadikan ianya perkara betul? Atau semua kekecohan ini untuk selamatkan duit dari perniagaan sampingan mereka dan memperjudikan kaum bangsa mereka sendiri?

*Tulisan di atas adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Kuasa pengundi tentukan Bajet 2023 – Ismail Sabri

KEMAMAN: Kuasa pengundi pada 19 November ini menjadi penentu Bajet 2023 akan diluluskan untuk membolehkannya dilaksanakan demi kepentingan rakyat, kata Perdana Menteri, Datuk Seri Ismail Sabri Yaakob.

Ismail Sabri berkata, segala yang dicadangkan dalam Bajet 2023 itu akan dilaksanakan dengan syarat kerajaan di bawah pimpinannya dan parti yang diwakilinya iaitu UMNO dan Barisan Nasional menguasai Putrajaya.

Beliau berkata, Bajet 2023 yang dibentang pada 7 Oktober merupakan bajet terbesar dalam sejarah negara yang mencakupi seluruh rakyat termasuk masyarakat bandar dan luar bandar, namun belanjawan itu belum diluluskan, justeru ia masih belum boleh dibelanjakan.

“Bajet cantik orang kampung semua dapat (manfaat), oleh kerana belum lulus duit tak boleh guna lagi.

“Jadi kuasa untuk gunakan bajet tersebut di tangan tuan puan… Pilih pada 19 haribulan (November), tuan-tuan akan menentukan bajet itu akan dibentang semula dan diluluskan untuk kepentingan tuan puan ,” kata beliau pada program ramah mesra bersama warga Lembaga Kemajuan Terengganu Tengah (Ketengah) di Kompleks Sukan Bandar Seri Bandi di sini hari ini.

Bajet 2023 yang dibentangkan Menteri Kewangan Tengku, Datuk Seri Zafrul Tengku Abdul Aziz di Dewan Rakyat pada 7 Oktober berjumlah RM372.3 bilion adalah peruntukan belanjawan terbesar dalam sejarah.

Suruhanjaya Pilihan Raya (SPR) menetapkan 19 November sebagai tarikh pengundian bagi Pilihan Raya Umum ke-15 (PRU15), penamaan calon pada 5 November dan pengundian awal pada 15 November.

Ismail Sabri berkata, sekiranya ‘orang lain’ memegang tampuk pemerintahan, projek-projek yang terkandung dalam Bajet 2023 itu belum tentu akan dilaksanakan.

“Dulu kita pernah alami keadaan apabila orang lain ambil alih kerajaan, banyak projek-projek besar dibatalkan,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiada polis Kelantan terkait pertubuhan Ayahanda Harimau Kumbang

PASIR MAS: Tiada pegawai dan anggota polis Kelantan yang terkait dengan pertubuhan haram dikenali Ayahanda Harimau Kumbang (AHK) sebagaimana dikesan oleh polis Terengganu.

Ketua Polis Kelantan, Datuk Muhamad Zaki Harun berkata, Jabatan Siasatan Jenayah dan Cawangan Khas Ibu Pejabat Polis Kontinjen (IPK) Kelantan telah membuat risikan sama ada wujud kaitan pegawai dan anggota polis di negeri ini dengan pertubuhan haram tersebut.

“Pihak kita di sini sentiasa berhubung dengan polis Terengganu dan setakat ini tiada apa-apa perkara yang boleh dikaitkan.

“Namun, sekiranya wujud perlakuan seperti itu maka tindakan tegas akan diambil ke atas pihak yang terlibat seperti mana yang dilakukan oleh polis Terengganu,” katanya kepada pemberita di Ibu Pejabat Polis Daerah (IPD) Pasir Mas, di sini hari ini.

Muhamad Zaki berkata demikian sebagai mengulas mengenai 14 anggota dan pegawai kanan di dua IPD dan IPK Terengganu yang ditahan dalam Op Selendang selepas disyaki terlibat menganggotai AHK.

Terdahulu Muhamad Zaki menyaksikan Majlis Serah Terima Tugas Ketua Polis Daerah Pasir Mas, ACP Mohd Nasaruddin M Nasir kepada pemangkunya, Supt Nik Aminuddin Raja Abdullah.

Mohd Nasaruddin akan bertugas sebagai Pegawai Pengiring kepada Timbalan Perdana Menteri, Datuk Seri Dr Ahmad Zahid Hamidi. – BERNAMA


Anwar bangkit isu tandas sekolah rosak, kotor yang tiada kesudahan

KUALA LUMPUR: Perdana Menteri, Datuk Seri Anwar Ibrahim hari ini membangkitkan mengenai isu tandas sekolah kotor yang disifatkannya sebagai tidak berkesudahan.

Katanya, beliau tahu mengenai keadaan tandas sekolah yang kebanyakan rosak dan kotor namun kemudahan asas itu kekal tidak terjaga seolah-olah dibiarkan oleh pihak yang bertanggungjawab sehingga ada murid tidak ke tandas sepanjang waktu persekolahan.

“Saya telah arahkan Menteri Pendidikan (Fadhlina Sidek) semak, bahawa tandas di sekolah banyak yang rosak, berpuluh tahun tapi tidak ada siapa yang peduli.

“Sekarang saya kata bagaimana nak hantar anak kita ke sekolah tapi tandas pun tidak ada,” katanya ketika berucap merasmikan medan selera D’Anjung Selera MADANI di Bandar Tun Razak dekat sini hari ini.

Mengimbau kenangan ketika beliau menjawat Menteri Pendidikan pada 1986 sehingga 1991, Anwar berkata aspek kebersihan tandas merupakan antara perkara yang diberikan keutamaan antaranya mengarahkan sekolah melaksanakan giliran murid membersihkan tandas.

Anwar berkata, langkah itu menyebabkan ada ibu bapa ‘kelas atasan’ menghantar telegram kepadanya yang mempersoalkan tindakan itu kerana pada mereka, anak-anak dihantar ke sekolah untuk belajar bukannya mencuci tandas.

Perdana Menteri berkata, anak-anak di sekolah perlu dididik aspek kebersihan termasuk dilatih melaksanakan aktiviti mencuci tandas sebagai satu daripada aspek pembelajaran dan ia perlu dilaksanakan tanpa mengira kedudukan ibu bapa mereka.

“Kalau anak kita dilatih untuk cuci tandas dia tahu bagaimana ibu bapa dia buat kerja di rumah. Dia akan hargai tukang cuci di jalanan atau di tandas-tandas awam bahawa ada nilai bagi setiap kerja yang dibuat,” katanya. – BERNAMA


Kehadiran Marc Vales legakan Aidil

Oleh: FATTAH RAZZAQ

KUALA LUMPUR: Ketua jurulatih Kedah Darul Aman (KDA) FC, Aidil Sharin Sahak, gembira dengan kehadiran semula Marc Vales yang kembali memperkuatkan benteng pasukan walaupun gagal meraih mata penuh di laman sendiri apabila diikat Sabah FC 1-1, malam kelmarin.

Pengendali dari Singapura itu juga melihat Vales mampu bertindak selaku ketua di dalam padang serta mampu memperkemaskan corak permainan pasukan di bahagian pertahanan.

Beliau turut memberikan pujian keupayaan Vales yang boleh beraksi baik walaupun sudah tiga bulan tidak beraksi secara kompetitif sejak mendapat kecederaan di bahagian lutut.

“Vales telah pamerkan persembahan baik dengan Akmal Zahir di bahagian pertahanan tengah serta membantu dua lagi pemain muda iaitu Azmeer dan Heshamudin.

“Semua org nampak dia beraksi cemerlang walaupun ada melakukan satu hantaran yang salah tetapi selain itu dari segi aspek permainan, kita harus berikan kredit terhadap prestasinya.

“Ini antara sebab utama Marc perlu kembali di benteng pasukan kerana dia boleh bertindak mengarah serta menyusun corak permainan pasukan serta memberikan keselesaan dan keyakinan kepada pemain muda untuk beraksi lebih baik.

“Kami tidak ada ketua sebenarnya dalam pasukan sepanjang musim ini yang menjadi masalah kepada pasukan dan ini karakter yang saya mahukan dari pemain.

“Musim lalu saya ada Baddrol Bakhtiar, Rizal Ghazali, Kpah Sherman dan Renan Alves yang sentiasa mengambil tanggungjawab tetapi musim ini saya cuma ada Marc, harap akan lebih ramai pemain yang sedia ke hadapan,” katanya.

Pemain kebangsaan Andorra terpaksa berehat panjang sejak aksi terakhir berdepan Negeri Sembilan pada 17 Mei lalu yang membuatkan dia tidak dapat membantu Kedah di pentas Piala AFC.

Dalam perlawanan yang berlangsung di Stadium Darul Aman, Ronald Ngah meletakkan tuan rumah di hadapan pada minit ke-6 sebelum bekas pemain Kedah, Mohd. Farhan Roslan menyamakan kedudukan pada lewat permainan.

Menyentuh mengenai persembahan Kedah secara keseluruhan, Aidil berasakan pasukannya layak untuk memenangi perlawanan itu namun mereka tidak bernasib baik.

Namun, dia tetap berbangga mereka mampu berikan saingan kepada pasukan di tangga kedua Liga Super itu ketika mereka masih berdepan dengan banyak masalah kecederaan.

“Malam ini, kami ada beberapa peluang keemasan untuk dapatkan dua ke tiga gol lagi dan bila kami tidak ambil peluang, kesempatan ini akan diambil lawan untuk menjaringkan gol, inilah bola sepak.

“Di separuh masa pertama, kami bermain baik dengan kuasai sebahagian besar perlawanan namun kurang konsisten di babak kedua apabila kerap melakukan hantaran ke belakang.

“Bagaimanapun, pemain telah berikan segalanya dan kami tidak bernasib baik kerana gagal dapatkan tiga mata, cuma aspek positifnya, kami masih boleh bagi saingan walaupun tanpa pemain seperti Dechi Marcel manakala Roland Ngah yang tetap beraksi walaupun cedera,” katanya.

Author

Media Variasi

View all posts

View all posts


Hikmah di sebalik ‘Kerajaan Tergantung’

KUALA LUMPUR: Pilihan Raya Umum ke-15 (PRU15) telah melabuh tirainya dengan penuh kejutan dengan ‘Kerajaan Tergantung’ dengan tiada siapa melepasi garis 112 kerusi di Parlimen.

BN hanya menang 30 kerusi atau 17 peratus daripada jumlah seluruh 178 kerusi yang terburuk dalam sejarah.

Ramai nama-nama besar kecundang walaupun dikatakan berada di tempat selamat, rakyat telah menghantar amaran, mengajar dan menunjuk kepada pemimpin apa yang mereka mahu.

Pengerusi Sekretariat Gabungan NGO Selangor, Datuk Nazilah Idris berkata, hikmah daripada PRU15, Allah SWT telah memberi teguran kepada semua pemimpin Melayu Islam yang tidak ikhlas berjuang untuk rakyat.

“Mereka mendabik dada kata ini untuk penyatuan Melayu dan Islam tetapi semakin berpecah, memberi ruang besar kepada orang luar yang sudah lama mahu jadikan negara ini seperti Singapura.

“Hikmahnya kita lihat Pengasas Pejuang, Tun Dr Mahathir Mohamad akhirnya terpaksa akhiri karier politik dendamnya apabila kalah dan hilang deposit dengan kemenangan diberi kepada calon Bebas di Langkawi.

“Legasi Tun M memecah belah Melayu menerusi parti serpihan telah berakhir. Itulah hikmah terbesar Allah nak tunjuk. Melayu perlu ‘reset’ balik kepada penyatuan seperti pulut kuning.

“Amaran jelas dari Allah kepada Tun M bahawa hidup jangan menongkat langit, manakala Pengerusi PH, Datuk Seri Anwar Ibrahim pula walaupun sudah bergabung dengan DAP masih gagal membentuk kerajaan dan terpaksa menagih dari BN atau PN untuk menobatkannya jadi PM ke-10.

“Pengerusi BN pula, Datuk Seri Dr Ahmad Zahid Hamidi hanya menang dengan majoriti tipis, menang sorak kampung tergadai dan didesak akar umbi dan rakyat Malaysia untuk lepaskan jawatan atas kekalahan paling buruk dalam sejarah BN di Malaysia.

“Apa yang berlaku ini adalah teguran dari Allah supaya jangan angkuh dan terima teguran yang betul,” katanya.

Tambah Nazilah, namun apa yang menarik di sebalik semua ini, BN walaupun mendapat 30 kerusi, Allah tetapkan BN jadi ‘King Maker’ kepada semua gabungan jika mahu membentuk kerajaan.

“Itulah hikmah terbesar masih diberi ruang untuk BN ada kuasa dalam kerajaan bagi menjaga kepentingan Melayu dan Islam.

“Apa-apapun penyatuan ummah adalah jawapan dan solusi terbaik dalam usaha membentuk kerajaan yang stabil.

“Parlimen bakal mewujudkan kerajaan campuran kembali dan tidak stabil.

“UMNO-BN hanya perlu terus jadi ‘indie coalition’ dan menanti peluang wujud untuk kembali berkuasa,” jelasnya.

Nazilah mengingatkan kembali objektif utama PRU15 dibentuk untuk mendapat kestabilan, Allah pun sudah permudahkan dengan tiada banjir besar seperti yang diramalkan sebelum ini.

“Namun apa yang berlaku kestabilan belum tercapai kerana keegoan masing-masing, kerajaan tergantung sehingga kini, jadi ambillah semua hikmah cara Tuhan tegur hambaNya cukuplah berpecah belah, jadi seperti pulut kuning.

“Ketepikan perbezaan dan keegoaan masing-masing kasihanilah rakyat binalah negara secara harmoni.

“Tahun 2023 lebih mencabar, ekonomi tidak stabil dan kiamat iklim yang semakin menghampiri.

“Semua pihak dalam negara perlu amalkan politik matang, selepas PRU hentikan bercakap mengenai perbezaan politik dan fokus kepada membina negara, perpaduan dan prihatin kepada kebajikan rakyat,” katanya.

Author

Tun Puteh Wanti

View all posts

View all posts


Kes bakar mercun di pangsapuri, polis minta orang ramai tampil beri maklumat

PETALING JAYA: Orang ramai yang mempunyai maklumat berhubung kejadian pembakaran mercun di kawasan blok sebuah pangsapuri di Pelangi Damansara di sini, diminta tampil membantu siasatan polis.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian itu dikesan pihaknya menerusi satu rakaman video yang tular pada Ahad.

“Hasil semakan, kejadian dipercayai berlaku pada Sabtu. Pemantauan di lokasi juga telah dilaksanakan pada malam Ahad, namun tiada mercun dibakar.

“Orang ramai yang mempunyai maklumat berkaitan kejadian itu boleh menghubungi balai polis berhampiran untuk tindakan lanjut,” katanya memetik Sinar Harian pada Isnin.

Menerusi video itu, mercun terbabit dibakar di kawasan sempit antara blok perumahan tersebut.

Tindakan itu dilihat agak berbahaya memandangkan mercun yang dibakar itu meletup hampir dengan tingkap dan unit kediaman.

Malah, situasi itu turut menimbulkan kemarahan dalam kalangan netizen yang memaklumkan kejadian itu tidak sepatutnya berlaku khususnya di kawasan perumahan berkenaan.

Author

Diyana Rahip

View all posts

View all posts


KPDNKSH Selangor giat pantau bekalan ayam, telur dan minyak masak peket

BATU CAVES: Kementerian Perdagangan Dalam Negeri dan Kos Sara Hidup (KPDNKSH) Selangor giat menjalankan pemeriksaan dan pemantauan secara harian terhadap harga dan keberadaan bekalan barangan keperluan asas pengguna di setiap rantaian pengedaran di Selangor.

Ketua Penguat Kuasa KPDNKSH Selangor, Mohd Khairi Jamaludin berkata, fokus pemeriksaan tertumpu lebih kepada ayam, telur ayam dan minyak masak peket 1 kilogram.

Menurutnya, operasi dijalankan dengan kapasiti 195 Penguat Kuasa KPDNKSH Selangor serta 67 Pegawai Pemantau Harga (PPH), di bawah Akta Kawalan Harga dan Antipencatutan 2011 (AKHAP 2011) melalui mekanisme kawalan yang dikuatkuasakan melalui perundangan antipencatutan.

“Pemeriksaan hari ini melibatkan dua peringkat rantaian yang diperiksa iaitu peruncit (pasaraya) dan pengeluar atau pembekal (premis penyimpanan atau pengumpulan telur ayam).

“Pemeriksaan di peringkat peruncit, iaitu sebuah sebuah pasar raya terletak di Selayang, Gombak, Selangor memfokuskan kepada keberadaan bekalan dan pematuhan harga kawalan bagi tiga barangan utama iaitu ayam standard, telur ayam dan minyak masak peket 1 kilogram.

“Pemeriksaan terhadap tempat simpanan bekalan barangan terlibat turut dilaksanakan bagi mengesahkan secara fizikal keberadaan bekalan, jumlah sebenar bekalan dan mengesan unsur perlakuan sorok bekalan.

“Hasil pemeriksaan di premis pasaraya didapati bekalan secara fizikal ada dalam keadaan baik, jumlah bekalan berdasarkan rekod yang dirujuk semasa pemeriksaan dianggarkan berupaya memenuhi keperluan pelanggan untuk hari yang sama dan tidak ada unsur perlakuan sorok bekalan dikesan,” katanya pada Isnin.

Tambahnya, premis juga didapati mematuhi penetapan harga maksimum runcit bagi barangan ayam, telur ayam dan minyak masak peket 1 kilogram.

KPDNKSH Selangor turut melanjutkan pemeriksaan yang lebih spesifik melibatkan peringkat pengeluar atau pembekal telur ayam iaitu di sebuah premis pengumpulan telur ayam di sekitar Kuala Garing, Rawang.

Author

Faridah Amiratul

View all posts

View all posts


MyCC diminta teliti ‘penyatuan’ Grab, Foodpanda

SURUHANJAYA Persaingan Malaysia (MyCC) diminta meneliti segera kemungkinan berlakunya monopoli dalam perkhidmatan p-hailing oleh syarikat penghantaran makanan, Grab susulan terdapat ura-ura penjualan Foodpanda awal Disember tahun ini.

Penganalisis industri dari Fakulti Pengurusan dan Perniagaan UiTM, Wan Mohd Farid Wan Zakaria berkata, implikasi monopoli Grab yang berpotensi membawa kepada pengaruh besar ke atas Foodpanda bukan sahaja harga, tetapi struktur pasaran khidmat penghantaran makanan.

“Salah satu kesan monopoli yang paling segera ialah kawalan harga. Tanpa persaingan, syarikat boleh menetapkan harga sesuka hati dan menjadikan ia terhad tanpa pilihan.

“Apabila ini berlaku, harga kemungkinan menjadi lebih tinggi kerana pengguna tidak mempunyai alternatif untuk beralih kepada pembekal lain.

“Kekurangan kepelbagaian dalam produk dan perkhidmatan boleh menyekat inovasi serta menghalang pengguna untuk mencari pilihan yang benar-benar memenuhi keperluan,” katanya dalam kenyataan pada Jumaat.

Wan Mohd Farid turut memaklumkan, potensi pemerolehan Foodpanda oleh Grab boleh memberi implikasi ketara kepada pasaran penghantaran makanan di Asia Tenggara.

Namun tambahnya, jika Grab memperoleh unit Asia Foodpanda, ia akan mengukuhkan kedudukan syarikat tersebut sebagai pemain utama industri penghantaran makanan dalam talian.

Menurutnya lagi, penyatuan pasaran antara perkara penting untuk dipertimbangkan kerana Grab yang mengambil alih operasi Uber di Asean telah menjadi pemain dominan dalam ruang pengangkutan dan penghantaran makanan.

“Memperolehi unit Asia Foodpanda akan mengukuhkan lagi kehadiran di rantau ini, menjadikannya kuasa penting dalam pasaran penghantaran makanan.

“Sebarang pemerolehan skala ini memerlukan kelulusan kawal selia dan ia perkara biasa bagi pihak berkuasa persaingan untuk menjalankan semakan menyeluruh bagi menilai isu antitrust, hasil semakan boleh mempengaruhi pemerolehan terbabit diteruskan dan dalam keadaan apa,” ujar beliau.

Jelas penganalisis itu, pemerolehan tersebut mampu menjejaskan dua pihak yang mana pengguna mungkin melihat perubahan harga, pilihan penghantaran atau ketersediaan pilihan makanan, manakala restoran menghadapi terma dan syarat baharu apabila bekerjasama dengan platform penghantaran lebih besar.

Ujar beliau, jika pemerolehan berjaya dibuat, Grab dan Foodpanda mungkin memanfaatkan sinergi untuk meningkatkan perkhidmatan, mengembangkan jangkauan dan melabur dalam teknologi serta infrastruktur.

“Secara ringkasnya, potensi pemerolehan Foodpanda oleh Grab di Asia Tenggara merupakan perkembangan penting dalam industri penghantaran makanan.

“Ia menimbulkan kedua-dua peluang dan kebimbangan yang berkaitan dengan persaingan pasaran serta pilihan pengguna, hasilnya bergantung kepada kelulusan kawal selia dan strategi oleh Grab dan Foodpanda selepas pemerolehan,” ujarnya. – Sinar Harian

Author

Media Variasi

View all posts

View all posts


KJ syor tubuh Majlis Autisme Nasional perkasa intervensi golongan autisme

KUALA LUMPUR: Menteri Kesihatan, Khairy Jamaluddin Abu Bakar mengesyorkan penubuhan Majlis Autisme Nasional bagi memperkasakan pelaksanaan intervensi terhadap penghidap autisme secara holistik.

Khairy berkata, cadangan penubuhan itu dilihat daripada pelbagai sudut termasuk keanggotaan, pemegang taruh, butiran pangkalan data, sumber dana, intervensi, peluang pekerjaan, kebajikan untuk masa depan golongan berkenaan.

“Hasil daripada rumusan daripada bengkel, salah satu syor yang saya bersetuju dan akan bawa ke Jemaah Menteri, adalah penubuhan Majlis Autisme Nasional yang akan membabitkan pelbagai kementerian dan pemegang taruh.

“Ia juga boleh menjadi platform segala maklumat berkaitan autisme, selain membantu golongan ini sedang meningkat dewasa untuk menyumbang kepada negara, melalui kerjasama majikan di bawah Kementerian Sumber Manusia (KSM), dengan memberi peluang dalam ekonomi dan pekerjaan kepada autisme yang produktif,” katanya.

Beliau berkata demikian pada sidang media, pada program Bengkel Transformasi Strategi dan Memperkasa Penjagaan Autisme Spectrum Disorder (ASD) selama dua hari bermula 14 Julai 2022, anjuran Kementerian Kesihatan (KKM) di sebuah hotel di ibu negara, di sini.

Justeru, beliau turut mencadangkan majlis dianggotai oleh KKM, KSM, Kementerian Pendidikan (KPM), Kementerian Pembangunan Wanita, Keluarga dan Masyarakat, pertubuhan bukan kerajaan (NGO), peguam, dan ibu bapa.

Beliau juga berharap, penubuhan majlis itu sekali gus dapat membangunkan Klinik Autisme Berdaftar Kebangsaan (National Clinical Autisme Registry) yang belum wujud lagi dalam negara.

“Dengan wujudnya ‘registry’ ini, kes autisme terkumpul boleh didapati secara menyeluruh dalam Malaysia, dan membantu KKM serta kementerian lain membangunkan intervensi berkesan, tepat kepada individu di atas spektrum autisme ini,” katanya.

Beliau turut mencadangkan kepada Bank Negara Malaysia (BNM) untuk terlibat dengan penubuhan majlis dan saling bertukar pandangan untuk membantu mencari kaedah memberi perlindungan insurans kepada individu autisme.

Author

Fhatihah Zakinan

View all posts

View all posts


JDT mudah jinakkan Sang Kenari di SSI

JOHOR Darul Ta’zim FC (JDT) berada di kelas tersendiri apabila mudah membenam pasukan yang berada di tempat kedua Liga Super 2023, Kedah Darul Aman FC dengan jaringan 6-0 di Stadium Sultan Ibrahim malam tadi.

Kedua-dua pasukan bermula dengan agak seimbang sebelum penjaring terbanyak Liga Super 2023, Fernando Forestieri meletakkan JDT dihadapan hasil umpanan Feroz Baharudin pada minit 23 permainan. Kedudukan 1-0 itu kekal hingga tamat separuh masa pertama.

JDT bermula sangat garang apabila berjaya menghasilkan tiga pantas dalam tempoh 10 minit selepas sepak mula babak kedua bermula dengan tandukan cantik Feroz pada minit ke 48, diikuti Oscar Arribas minit ke 50 dan kesempurnaan sepakan penalti Bergson pada minit ke 53.

Kedah yang cuba bangkit dalam mimpi ngeri ini terus diranap oleh JDT apabila dihadiahkan penalti kedua selepas pemain paling bernilai, Arif Aiman dijatuhkan oleh Azrin Afiq.

Walaupun penalti itu berjaya disempurnakan Arif Aiman tetapi ia dibatalkan oleh pengadil perlawanan kerana kontroversi.

Keputusan itu tampak tidak memberi kesan kepada Arif Aiman apabila dia meletakkan nama sebagai penjaring pada minit ke 76 dengan gerakan cantik sebelum Leandro melengkapkan malam gemilang JDT dengan gol ke enam pada minit ke-86.

Keputusan 6-0 keatas Kedah ini mengekalkan kedudukan JDT di puncak liga dengan 24 mata maksimum selepas lapan perlawanan.

Author

Muhammad Nor Fadzly Mahat

View all posts

View all posts


PAS tidak akaan bekerjasama dengan PH hadapi PRU15 – Takiyuddin

KUALA LUMPUR: PAS memutuskan untuk tidak mengadakan sebarang kerjasama dengan Pakatan Harapan (PH) atau mana-mana parti komponennya dalam menghadapi Pilihan Raya Umum ke-15 (PRU15), termasuk cadangan konsep “khemah besar”.

Setiausaha Agung PAS Datuk Seri Takiyuddin Hassan dalam satu kenyataan hari ini berkata keputusan itu dicapai pada Mesyuarat Jawatankuasa Harian yang diadakan semalam.

Beliau berkata selain itu, mesyuarat berkenaan juga turut memutuskan bahawa kerajaan negeri yang diterajui PAS tidak akan membubarkan Dewan Undangan Negeri (DUN) masing-masing lebih awal dari Mac 2023.

“Ini atas dasar ketika ini tumpuan lebih perlu diberikan kepada aspek pemulihan dalam kehidupan rakyat, terutama dalam bidang ekonomi selain daripada kesihatan,” katanya.

Takiyuddin berkata PAS mengambil pendekatan bersikap terbuka dalam mencari formula terbaik bagi mewujudkan kerjasama politik dengan pihak yang mengutamakan perpaduan dan keharmonian demi kestabilan negara serta kesejahteraan rakyat pelbagai kaum dan agama.

Katanya, PAS tetap mengutamakan konsep penyatuan ummah dan perpaduan nasional dalam setiap langkah serta pendirian politik parti itu.

“PAS amat optimis pendekatan penyatuan ummah tersebut boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan bumiputera kerana ia adalah formula paling berkesan serta diterima oleh majoriti rakyat Malaysia,” katanya.

Dalam pada itu, beliau berkata kesemua perkara berkenaan juga akan diberikan tumpuan semasa Muktamar Tahunan PAS ke-68 yang dijadual berlangsung di Alor Setar, Kedah pada 3 dan 4 Sept ini.

Pada 20 Ogos lepas, Takiyuddin dilapor berkata seramai 1,300 perwakilan akan menyertai muktamar  yang bermungkinan menjadi muktamar terakhir parti sebelum PRU15. – BERNAMA


Pelajar dibuli geng remaja baru bebas kanser limfoma

PELAJAR Tingkatan Tiga yang menjadi mangsa buli sekumpulan remaja baru-baru ini merupakan bekas pesakit kanser limfoma.

Perkara itu didedahkan oleh seorang kenalan keluarga pelajar itu, yang mana dia baru sahaja disahkan bebas daripada penyakit tersebut.

“Sebagai ibu bapa, kami berharap kejadian seumpama ini dipandang serius dan diambil tindakan supaya ia menjadi pengajaran,” katanya seperti dilapor Berita Harian.

Keluarga mangsa ketika dihubungi memaklumkan, mereka menyerahkan kes berkenaan kepada polis untuk menyiasat.

Media pada Selasa melaporkan, mangsa mengadu dia dipukul, ditendang, dipijak, disepak dan ditumbuk beberapa kali di bahagian hadapan dan belakang badan, paha, perut dan lengan kiri serta kanan dalam kejadian kira-kira pukul 3 petang, 9 Ogos lalu.

Kejadian berkenaan didakwa didalangi sekumpulan remaja lelaki dianggarkan berusia 14 hingga 17 tahun, termasuk seorang remaja warga asing.

Kejadian itu tular dalam media sosial, manakala motifnya dipercayai berpunca daripada seorang suspek yang tidak berpuas hati mangsa berkawan dengan teman wanitanya.

Sementara itu, Ahli Parlimen Tebrau, Jimmy Puah Wee Tse menasihatkan pelajar berkenaan supaya menjalani ujian sinar-X di Hospital Sultan Ismail (HSI), dekat Johor Bahru, Johor.

Beliau berkata, perkara itu demi mengenal pasti sama ada mangsa mengalami kecederaan dalaman.

Katanya, masih terdapat kesan lebam pada tubuh mangsa yang juga masih dalam keadaan agak lemah.

“Pagi tadi saya melawat mangsa buli dipukul sekumpulan pelajar di kawasan taman permainan di Taman Bestari Indah yang tular dalam media sosial. Saya simpati atas ujian yang menimpa dan saya difahamkan keluarganya sudah membuat laporan polis.

“Saya turut menyerahkan sumbangan kepada ibu bapa mangsa sebagai tanda prihatin,” katanya.

Baginya, tiada kompromi terhadap perbuatan buli dan gangsterisme, sekali gus tindakan tegas wajar diambil ke atas mereka yang terbabit.

Katanya, dalam masa terdekat, pihaknya bersama pihak sekolah akan menjalin kerjasama dengan polis bagi menganjurkan program kempen kesedaran dan sesi kaunseling, sebagai salah satu usaha membendung gejala buli.

Author

Fazleen Safina Abd Jamil

View all posts

View all posts


Balenciaga reka beg ‘kerepek kentang’, harga cecah RM8,000!

CYBERJAYA: Jenama fesyen mewah, Balenciaga sekali lagi mencuri tumpuan umum apabila mencipta beg terbaharu yang kelihatan persis ‘sampul kerepek kentang’.

Rekaan beg yang ditampilkan pada Paris Fashion Week dengan nilai RM8,400 itu merupakan kolaborasi bersama jenama kerepek kentang terkenal Amerika, Lay’s.

Malah, rekaan beg terbaharu itu kini dijual dengan tiga warna yang seakan sama dengan paket kerepek kentang Lay’s iaitu warna biru, kuning dan campuran merah hitam, lapor Today.com.

Beg yang diinspirasikan oleh kerepek Lay’s itu makin sensasi di media sosial apabila Pengarah Kreatif Balenciaga, Demna Gvasalia turut memuat naik hantaran foto beg berkenaan dan berkata, “Beg wajib ada dari Balenciaga-Lay’s.”

Sebelum ini jenama tersebut menjadi kontroversi apabila menghasilkan beg mirip plastik sampah.

Author

Diyana Rahip

View all posts

View all posts


ATM diminta gerakkan aset bantu negeri dilanda banjir

JERTEH: Timbalan Perdana Menteri, Datuk Seri Dr Ahmad Zahid Hamidi akan meminta bantuan Angkatan Tentera Malaysia (ATM) untuk memobilisasikan aset bersesuaian ke negeri Pantai Timur yang dilanda banjir.

Beliau berkata, ia bagi menyelesaikan masalah kelewatan dan kesulitan untuk menghantar bantuan serta bekalan kepada mangsa-mangsa banjir terutama yang dipindahkan ke pusat pemindahan sementara (PPS).

“Beberapa PPS mengalami kekurangan bekalan kerana kita mengalami kekurangan dari segi aset untuk logistik.

“ATM ada aset yang boleh dimobilisasikan, namun ia berada di Lembah Klang manakala kawasan yang ditimpa banjir ialah di Terengganu, Kelantan dan Pahang,” katanya kepada pemberita selepas meninjau PPS Sekolah Kebangsaan Kuala Besut dekat sini hari ini.

Justeru katanya beliau akan meminta bantuan daripada Menteri Pertahanan, Datuk Seri Mohamad Hasan serta Panglima ATM agar aset-aset berkenaan dapat dipindahkan sementara ke negeri terbabit.

Semalam, Ketua Polis Terengganu, Datuk Rohaimi Md Isa memberitahu, kekurangan aset berat menjadi antara punca bantuan lambat sampai ke kawasan terputus hubungan akibat banjir di negeri ini.

Dalam pada itu, Ahmad Zahid yang juga Menteri Kemajuan Desa dan Wilayah berkata, pihaknya akan melihat keperluan untuk menyegerakan pembaikan infrastruktur yang rosak akibat bencana banjir.

“Oleh kerana berlaku kerosakan jalan dan ada jambatan yang putus, saya yakin kor Tentera Darat boleh membantu (infrastruktur) dan jawatankuasa bencana pusat akan koordinasikan bantuan daripada Nadma (Agensi Pengurusan Bencana Negara),” katanya.

Sementara itu, katanya Kerajaan Persekutuan amat prihatin dengan bencana yang menimpa rakyat dan mengambil pendekatan menyalurkan bantuan tanpa mengira fahaman politik.

“Kita mengambil ibrah atau pengajaran bahawa keutamaan kita adalah mangsa banjir, lupakan seketika semua warna-warna (parti politik) yang ada,” katanya. – BERNAMA


Bot terbalik, kanak-kanak dikhuatiri lemas

SANDAKAN: Seorang pelajar Tahun Satu dikhuatiri lemas selepas bot yang dinaikinya bersama lima lagi penumpang terbalik di perairan Tanjung Batu, disini pada Selasa.

Romy Azlan, 7, dilaporkan hilang dalam kejadian yang berlaku kira-kira pukul 2.30 petang.

Pengarah Zon Maritim Sandakan, Kepten Maritim Zainudin Mohd Zuki berkata, berdasarkan laporan, mangsa ketika itu menaiki bot bersama keluargannya dipercayai bertolak dari jeti Pulau Timbang menuju ke Kampung Mumiang.

Menurutnya, bot dinaiki enam individu termasuk mangsa itu kemudiannya terlanggar satu objek terapung sekali gus menyebabkan bot itu hilang kawalan lalu terbalik.

“Seramai lima mangsa berjaya diselamatkan namun mangsa dilaporkan hilang.

“Ekoran itu, Operasi Mencari dan Menyelamat (CARILAMAT) diaktifkan pada jam 4 petang semalam bagi mengesan kanak-kanan terbabit.

“Pangkalan Hadapan CARILAMAT turut diwujudkan bagi mengkoordinasi pencarian tersebut,” katanya dalam kenyataan media.

Tambah beliau, Bot Peronda Banggi 14 dan Bot Kilat 8 dari Zon Maritim Sandakan turut diarahkan ke lokasi kejadian untuk melaksanakan pencarian awal mangsa.

“CARILAMAT turut dibantu oleh Pasukan Polis Marin (PPM), Angkatan Pertahanan Awam Malaysia (APM) dna bot nelayan tempatan.

“Orang ramai yang mempunyai maklumat berkenaan kejadian tersebut diminta berhubung secara terus kepada Pusat Operasi Maritim Zon Maritim Sandakan ditalian 089-229504 dan Pusat Operasi Maritim Negeri Sabah 088-387774 yang beroperasi 24 jam,” maklumnya.

Author

Diyana Rahip

View all posts

View all posts


Jualan promosi buang harga 11.11, ‘bunuh peniaga’ offline

PETALING JAYA: Jualan secara besar-besaran di TikTok Shop khususnya pada Jualan 11.11 baru-baru ini dengan pelbagai gimik, promosi dan diskaun apatah lagi ketika strim secara langsung oleh peniaga online di platform tersebut telah memberi impak ketara kepada peniaga offline sehingga mencatat kerugian hampir 90 peratus.

Seorang pengusaha butik yang mahu dikenali sebagai Ros yang menjual pelbagai barangan keperluan wanita di sebuah pusat beli-belah lebih daripada 20 tahun dekat sini, mengeluh dengan cabaran berniaga pada masa sekarang apatah lagi terpaksa bersaing dengan peniaga di TikTok Shop yang berani membuat jualan ‘buang harga’.

Kaedah menjual secara ‘buang harga’ dengan gimik jualan serendah RM2, RM5 untuk sehelai tudung yang didakwanya memiliki kualiti sama dengan tudung yang dijualnya di butik pada harga offline RM30 bakal ‘membunuh’ secara senyap perniagaan golongan bumiputera khususnya yang menyewa tapak dan bangunan dalam sesebuah premis pusat beli-belah.

“Kita tunggu jualan promosi lagi pada 12.12 bulan hadapan, pastinya premis jualan di pusat beli-belah khususnya kami yang berniaga secara kecil-kecilan akan lengang, hanya mereka yang taksub kepada barangan offline akan datang berkunjung membeli-belah,” katanya ketika dihubungi di sini hari ini.

Seorang lagi peniaga butik yang menjual pakaian muslimah yang mahu dikenali sebagai Seri, juga serik untuk membuat perancangan awal untuk jualan promosi bersempena hari raya tahun depan ekoran promosi ‘buang harga’ yang akan ditawarkan oleh peniaga di TikTok Shop.

“Saya tiada perancangan lagi nak jual apa untuk hari raya nanti, modal simpanan makin kurang dan saya cuma berharap kepada pelanggan setia yang datang membeli-belah di butik ini sahaja, tetapi sampai bila saya perlu bergantung harap kepada mereka.

“Peniaga di TikTok shop menggunakan pempengaruh popular dan juga artis untuk menjual produk mereka sedangkan kami adalah orang biasa yang mana strim live yang kami adakan juga tidak mendapat sambutan seperti mereka,” jelasnya. – Kosmo

Authors

Media Variasi

View all posts

Diyana Rahip

View all posts

View all posts

View all posts


TMJ jumpa RMS bincang isu bola sepak

Oleh: FATTAH RAZZAQ

KUALA LUMPUR: Pemilik Kelab Bolasepak Johor Darul Ta’zim (JDT), Tunku Ismail Sultan Ibrahim mengadakan pertemuan dengan Raja Muda Selangor (RMS), Tengku Amir Shah Sultan Sharafuddin Idris Shah Alhaj.

Menurut hantaran di laman Facebook rasmi kelab JDT, JOHOR Southern Tigers, pertemuan Tunku Ismail bersama RMS yang juga Pengerusi Selangor FC bagi membincangkan mengenai cara untuk menambah baik bola sepak Malaysia.

“Tunku Ismail Sultan Ibrahim, Tunku Mahkota Johor (TMJ) dan pegawai Kelab Bolasepak Johor Darul Ta’zim mengadakan satu perjumpaan dengan delegasi Selangor FC yang diketuai Tengku Amir Shah Ibni Sultan Sharafudin Idris Shah Alhaj, Raja Muda Selangor di Kuala Lumpur hari ini.

“Kedua-dua kelab saling berkongsi idea berkaitan cara untuk menambah baik liga Malaysia, pembangunan belia dan bola sepak secara keseluruhan.

“Tujuan perjumpaan ini juga adalah untuk mengeratkan hubungan antara Johor dan Selangor. Luaskan Kuasamu Johor,” katanya kenyataan itu.

TMJ sebelum ini berjaya melakukan transformasi dalam kelab JDT apabila meraih pelbagai kejuaraan sejak 2013 termasuk muncul juara Piala FA buat kali kedua selepas menewaskan Terengganu FC 3-1, malam semalam.

Pencapaian lain termasuk Harimau Selatan pernah memenangi Piala AFC pada 2015 serta bersaing di peringkat tertinggi Asia, Liga Juara-Juara Asia (ACL).

Author

Media Variasi

View all posts

View all posts


Dua kapal OPV bakal diserah pada pertengahan, hujung tahun ini

KUALA LUMPUR: Dua daripada tiga Kapal Peronda Luar Pesisir (OPV) dijangka akan siap dan diserahkan kepada Agensi Penguatkuasaan Maritim Malaysia (APMM), pada pertengahan dan hujung tahun ini.

Timbalan Menteri Dalam Negeri, Datuk Seri Dr Shamsul Anuar Nasarah berkata, walaupun projek itu mengalami kelewatan daripada jadual yang sepatutnya, iaitu pada Mac dan Oktober tahun ini, tiada tambahan kos akan dikenakan terhadap kontrak itu.

“Pada masa ini, peratus kemajuan keseluruhan pembinaan ketiga-ketiga OPV APMM ialah sebanyak 74.62 peratus dan pihak syarikat pembina, komited untuk menyerahkan dua buah kapal OPV pada tahun ini, manakala kapal OPV terakhir (ketiga) dijangka akan diserahkan pada tahun hadapan,” katanya.

Beliau berkata demikian ketika menjawab usul Datuk Seri Dr Shahidan Kasim (PN-Arau) pada sesi Kamar Khas di Dewan Rakyat hari ini, yang mengemukakan usul mengenai penggantian segera aset-aset APMM yang sudah uzur.

Pada 6 Januari lepas, Menteri Dalam Negeri, Datuk Seri Saifuddin Nasution Ismail meminta, projek pembinaan dua OPV disiapkan mengikut tempoh ditetapkan masing-masing iaitu pada Mac dan Oktober hadapan.

Bagaimanapun, beliau tidak menolak kemungkinan terdapat peralihan masa bagi menyiapkan pembinaan kapal pertama, namun memaklumkan kerajaan berpendirian supaya tarikh serahan tidak diubah.

Media sebelum ini melaporkan, kerajaan menyuntik pinjaman berjumlah RM152.6 juta untuk memastikan projek kapal OPV milik APMM yang kini diambil alih Kementerian Kewangan, disiapkan pada tahun ini.

Dalam sesi yang sama, Shamsul Anuar turut memaklumkan bahawa APMM telah memainkan peranan yang penting, dalam memastikan perairan negara sentiasa dalam keadaan aman dan terpelihara daripada sebarang perlakuan jenayah, serta mengurangkan kehilangan nyawa dan harta benda di laut.

“Sebagai agensi tunggal penguatkuasa di laut serta peneraju dalam mencari dan menyelamat maritim, APMM sentiasa berusaha untuk meningkatkan kesiapsiagaan aset-asetnya bagi melaksanakan tugas-tugas yang telah diamanahkan,” katanya. – BERNAMA


Pemain skuad utama JDT disahkan kekal bersama kelab itu

JOHOR BAHRU: Berita gembira pastinya untuk semua pemain Johor Darul Ta’zim (JDT) musim ini selepas pasukan itu mengumumkan semua pemain skuad utama kekal bersama kelab itu, hari ini.

Pengarah Teknikal JDT Alistair Edwards, yang mengesahkan perkara itu berkata, kelab itu akan mengekalkan kesemua pemain tempatan dan luar negara dalam skuad senior semasa serta tiga pemain daripada  JDT II juga akan dinaikkan pangkat ke pasukan senior.

“Berhubung dengan pemain baharu, kelab telah mengenal pasti empat pemain baru – tiga pemain luar negara dan hanya seorang pemain tempatan,” kata beliau dalam satu hantaran di Facebook rasmi kelab itu hari ini.

Selain itu, susulan titah pemilik kelab Tunku Mahkota Johor Tunku Ismail Sultan Ibrahim, kelab itu akan melantik seorang bekas anggota tentera sebagai Ketua Keselamatan Stadium untuk menyelia kesemua perkara berkaitan keselamatan, termasuk mengurus dan melatih para marshal.

Selain itu, Alistair berkata Tunku Ismail turut bertitah bahawa pembinaan fasa pertama Pusat Latihan JDT yang baharu di Iskandar Puteri akan tertunda ekoran kekangan kewangan disebabkan keadaan ekonomi semasa di Malaysia.

“JDT akan memberikan maklumat-maklumat lanjut berkaitan kelab dalam masa yang terdekat,” kata  beliau. – BERNAMA


Lelaki ditemukan mati di depan rumah dengan kesan cedera – Polis

IPOH: Seorang penganggur yang dalam status orang pengawasan polis, ditemukan mati di hadapan rumahnya di Taman Klebang Putra, Chemor di sini malam tadi.

Ketua Polis Perak, Datuk Seri Mohd Yusri Hassan Basri berkata, anggota Balai Polis Chemor bergegas ke lokasi kejadian sebaik menerima panggilan kecemasan kira-kira 11.30 malam dan mendapati satu mayat lelaki di luar rumah teres satu tingkat yang didiami mangsa dan isterinya.

“Siasatan awal mendapati mangsa yang berumur 37 tahun merupakan seorang penganggur yang telah melarikan diri daripada pengawasan polis Parit Buntar.

“Temu bual bersama adik ipar lelaki mangsa yang baru sahaja menumpang di rumahnya selama seminggu memaklumkan bahawa pada masa kejadian, beliau terdengar ada orang mengetuk pintu rumah dan mengatakan lelaki itu kena langgar.

“Saksi membuka pintu dan ternampak sebuah motosikal yang tidak dikenal pasti model dan nombor pendaftaran telah melarikan diri dari tempat kejadian. Kemudian saksi ternampak mangsa berada di hadapan rumah dalam keadaan terlantar dan tercungap-cungap. Mangsa juga tidak mengatakan apa-apa kepadanya (sebelum meninggal dunia),” katanya ketika dihubungi Bernama hari ini.

Beliau berkata, pemeriksaan lanjut oleh pasukan siasatan forensik Ibu Pejabat Polis Kontinjen Perak dan Jabatan Forensik Hospital Raja Permaisuri Bainun mendapati terdapat kesan kecederaan pada telinga, tangan, kaki dan badan mangsa.

“Ada kemungkinan si mati merupakan mangsa kemalangan. Bagaimanapun, pemeriksaan lanjut ke atas si mati diperlukan untuk menentukan punca kematian,” kata Mohd Yusri dan menambah bedah siasat akan dijalankan di hospital itu hari ini. – BERNAMA


Pecah amanah RM24.8 juta: Reman penolong akauntan disambung tujuh hari

KOTA BHARU: Reman seorang penolong akauntan sebuah agensi Kementerian Kemajuan Desa dan Wilayah (KKDW) di Gua Musang bagi membantu siasatan kes pecah amanah melibatkan kerugian RM24.8 juta, disambung tujuh hari lagi.

Ketua Polis Daerah Gua Musang, Supt Sik Choon Foo berkata, kebenaran lanjutan reman terhadap lelaki berusia 37 tahun itu dikeluarkan Mahkamah Majistret di sini, semalam.

“Suspek disambung reman tujuh hari lagi bermula semalam bagi membantu siasatan di bawah Seksyen 408 Kanun Keseksaan,” katanya ketika dihubungi, hari ini.

Lelaki itu sebelum ini direman bermula 27 Mei hingga semalam.

Menurut laporan media, suspek ditahan selepas polis menerima laporan berhubung kehilangan wang kerajaan yang diuruskan oleh Bahagian Kewangan agensi berkenaan melalui Kumpulan Wang Amanah dan Kumpulan Wang Pembangunan.

Hasil siasatan awal mendapati lelaki terbabit membuat 194 transaksi daripada akaun Kumpulan Wang Pembangunan dan Kumpulan Wang Amanah milik agensi kerajaan berkenaan ke akaun syarikatnya sejak 2016 hingga Mei 2023. – BERNAMA


Pertikai keputusan Raja-Raja Melayu, Muhyiddin perlu rasa malu – Ahmad Zahid

CYBERJAYA: Timbalan Perdana Menteri, Datuk Seri Ahmad Zahid Hamidi menyifatkan Pengerusi PN, Tan Sri Muhyiddin Yassin seolah-olah terus meroyan apabila gagal dilantik sebagai Perdana Menteri.

Ahli Parlimen Bagan Datuk itu juga mengingatkan Muhyiddin bahawa kuasa pelantikan Perdana Menteri adalah atas kuasa Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah.

Zahid berkata demikian susulan Muhyiddin menuduh kerajaan dan Kabinet baharu tertubuh atas penipuan terhadap mandat rakyat yang tidak mempunyai sebarang keabsahan untuk berfungsi sebagai badan eksekutif tertinggi negara.

“Muhyiddin perlu menghormati segala pelantikan ini dan tindakan Muhyiddin dan sekutunya yang cuba mempertikaikan segala pelantikan ini adalah gambaran wajah sebenar Muhyiddin dan sekutunya yang tidak menghormati institusi Raja-Raja Melayu.

“Muhyiddin dan sekutunya perlu berasa malu dilihat terlalu gilakan kuasa hingga sanggup mempertikaikan keputusan institusi Raja-Raja Melayu dan perlu mencontohi parti DAP yang lebih mementingkan kepentingan negara daripada kepentingan parti dan individu, bergerak ke hadapan demi menjayakan Kerajaan Perpaduan yang dicadangkan oleh Yang di-Pertuan Agong.

“Muhyiddin dan sekutu perlu belajar menjadi pembangkang yang berwibawa dan bukannya merengek serta meroyan tidak dapat menerima hakikat beliau gagal menjadi Perdana Menteri dan gagal membentuk kerajaan,” kata Zahid dalam satu kenyataan pada Ahad.

Sekali lagi Zahid mengingatkan bahawa Kerajaan Perpaduan bukanlah kerajaan PH dan adalah hasil gabungan parti terbesar dan parti-parti kecil lain yang memenangi Pilihan Raya Umum ke-15 (PRU15) bekerjasama dengan parti-parti lain.

Zahid dalam kenyataan sama turut mengulas faktor Perdana Menteri, Datuk Seri Anwar Ibrahim menjadi Menteri Kewangan adalah kerana beliau pernah menguruskan kewangan dan ekonomi Malaysia yang pernah surplus budget, iaitu pendapatan melebihi perbelanjaan negara.

“Anwar juga pernah diiktiraf sebagai Menteri Kewangan terbaik dunia oleh ‘Euro Money Magazine’ dan Menteri Kewangan Terbaik Asia oleh ‘Asia Money Magazine’.

“Anwar juga pernah mendapat ‘The Asian of The Year’ dan Malaysia mendapat gelaran ‘The Asian Tiger’ kalangan negara Asia ketika Anwar menjadi Menteri Kewangan.

“Sudah pasti pelabur asing lebih yakin untuk membuat pelaburan apabila Anwar memegang jawatan menteri kewangan. Rekod ini tidak pernah dicapai oleh Mahiaddin dan Mahiaddin sangat bermasalah mengurus negara dan dikenali sebagai kerajaan gagal,” ujar Zahid.

Tambah Zahid, Muhyiddin berdepan dengan pelbagai skandal dalam pengurusan negara ketika beliau menjadi perdana menteri dan kerana itu beliau sangat ketakutan dan terdesak untuk menjadi perdana menteri hingga sanggup melanggar adat dan adab membuat kritikan terhadap Istana Negara sejak awal proses menamakan Perdana Menteri.

Author

Faridah Amiratul

View all posts

View all posts


Dewan Rakyat: Kad diskaun khas kepada peniaga Menu Rahmah esok

KUALA LUMPUR: Kementerian Perdagangan Dalam Negeri dan Kos Sara Hidup (KPDN) akan melancarkan kad diskaun khas untuk peniaga Menu Rahmah esok.

Menerusi kad inisiatif itu katanya pemangku Menteri KPDN, Datuk Armizan Mohd Ali, peniaga boleh membeli bahan mentah dengan potongan harga ditawarkan.

Bagaimanapun katanya, inisiatif itu hanya boleh dimanfaatkan di enam pasar raya yang bekerjasama dengan KPDN.

“Esok saya akan turun bersama Timbalan Menteri (KPDN), bagi satu inisiatif terbaru iaitu penawaran kad diskaun rahmah kepada pengusaha kafe dan restoran yang terbabit dalam inisiatif ini.

“Ia sebagai insentif kepada mereka yang menyokong usaha kerajaan (melalui Menu Rahmah) selama ini,” katanya ketika menggulung perbahasan Belanjawan 2024 di Dewan Rakyat hari ini. – Kosmo!

Author

Media Variasi

View all posts

View all posts


Kepala mangsa serangan buaya ditemukan di Sandakan

SANDAKAN: Sepasukan anggota Balai Bomba dan Penyelamat Sandakan hari ini menemukan kepala seorang mangsa lelaki yang hilang dipercayai diserang dan dibaham buaya ketika cuba menyeberang Sungai Seguntor, dekat Taman Kenari di sini, Jumaat lepas.

Jabatan Bomba dan Penyelamat Malaysia (JBPM) dalam kenyataan berkata kepala mangsa ditemukan pasukan mencari dan menyelamat pada 7.30 pagi tadi, dalam keadaan tidak sempurna kira-kira 300 meter dari lokasi kejadian.

Kes tersebut diserahkan kepada pihak polis untuk tindakan lanjut.

Sementara itu, Ketua Polis Daerah ACP Abdul Fuad Abdul Malek berkata pihaknya menerima laporan mengenai kehilangan seorang lelaki dewasa hanya dikenali sebagai Abdul, disyaki dibaham buaya pada kira-kira 6 petang Jumaat di sungai kawasan setinggan itu.

“Mangsa dikatakan menaiki rakit yang diperbuat daripada buluh cuba menyeberangi sungai untuk ke rumahnya yang terletak 100 meter dari tebing sungai.

“Ketika sedang menyeberangi sungai, mangsa disyaki disambar oleh seekor buaya dan sempat menjerit meminta tolong, namun hilang daripada pandangan saksi,” katanya. – BERNAMA


Cuaca panas: Minum air, kurangkan aktiviti luar, awasi simptom – Pakar

KUALA LUMPUR: Sama seperti manusia, haiwan juga berisiko terkena strok haba berikutan fenomena El Nino atau cuaca panas yang dijangka melanda negara hingga September ini.

Ketua Jabatan Patologi dan Mikrobiologi Veterinar, Dr Farina Mustaffa Kamal berkata, antara simptom yang ditunjukkan adalah seperti menjelir lidah (panting) dan air liur keluar dengan jumlah yang banyak (hypersalivation).

“Dalam keadaan teruk, haiwan akan kelihatan lemah, mengalami cirit-birit, muntah, sawan, peningkatan degupan jantung, lidah bertukar menjadi merah atau ungu,” katanya kepada Bernama.

Beliau berkata sekiranya simptom-simptom tersebut berlaku, haiwan itu perlu dibawa ke tempat teduh, kawasan berangin atau berhawa dingin, seterusnya dibalut dengan tuala basah terutama di bahagian kepala, leher, dada dan kaki atau terus mandikan mereka.

“Elak membasahkan haiwan dengan ais. Terus bawa haiwan anda ke klinik veterinar yang berdekatan untuk pemeriksaan lanjut,” katanya.

Dr Farina turut menasihatkan pemilik supaya memastikan sumber air minum mencukupi dan mengelakkan membawa haiwan peliharaan mereka keluar antara 12 tengah hari hingga 4 petang.

Katanya, pemilik juga harus mengelakkan haiwan daripada keadaan yang boleh menyebabkan tekanan dan sekiranya dalam kandang, jumlah haiwan tidak boleh terlalu banyak serta dengan pergerakan udara yang baik.

Sementara itu, Pakar Perubatan Kecemasan Hospital Canselor Tuanku Muhriz Universiti Kebangsaan Malaysia, Dr Syed Muhammad Syed Ali berkata, antara faktor yang meningkatkan risiko penyakit haba kepada manusia pula ialah obesiti, kecelaruan fikiran, tidak boleh bergerak, tiada pergerakan udara, kelembapan yang tinggi dan kurang minum air.

“Antara persediaan yang boleh dilakukan oleh orang ramai ialah minum banyak air, sentiasa berteduh dan mengelakkan memakai pakaian ketat dan mengurangkan pengudaraan seperti tali leher dan bahu cekak musang,” katanya.

Selain itu, orang ramai turut dinasihatkan untuk menggunakan aplikasi cuaca yang boleh mengira suhu mengikut jumlah kelembapan untuk merancang aktiviti harian serta tidak memaksa diri jika ada tanda-tanda kelesuan haba, seterusnya segera menyejukkan diri atau meminta pertolongan.

Beliau berkata, sekiranya dibandingkan dengan orang dewasa, kanak-kanak lebih berisiko terhadap penyakit haba disebabkan kadar luas permukaan kulit yang lebih besar berbanding berat badan yang boleh menyebabkan haba lebih mudah diserap daripada persekitaran yang panas .

Seorang guru sekolah rendah di ibu kota, Syarifah Aina Amiruddin, 31, berkata susulan fenomena El Nino yang dihadapi Malaysia, aktiviti luar bagi kanak-kanak perlu dikurangkan.

“Saya akan cari cara untuk pastikan anak-anak saya mengisi masa di rumah dan kurangkan keluar kalau cuaca tengah panas, selain bagi mereka minum air yang banyak supaya boleh pastikan mereka kekal hidrat,” kata ibu kepada dua anak lelaki berusia tujuh dan lima tahun itu.

Seorang pengasuh kanak-kanak, Fauziah Mohd Amin, 57, berkata, dia akan memastikan anak-anak asuhannya minum air yang banyak dan aktiviti di luar rumah dijalankan ketika cuaca redup.

“Saya hanya akan bawa mereka keluar selepas 5.30 petang hingga 6.30 petang untuk mereka bermain di taman permainan di bawah apartment saya,” katanya yang menjaga empat kanak-kanak berumur dua hingga enam tahun. – BERNAMA